Diari Oficial de la Generalitat Valenciana


Sumari del DOGV 7508, del 20-04-2015 (2015/3407)

ORDE 10/2015, de 8 d'abril, de la Conselleria d'Infraestructures, Territori i Medi Ambient, per la qual es regulen els aprofitaments forestals a la Comunitat Valenciana.
-------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2015/04/08/10/dof/vci/html**

### Dades del document

Número de DOGV
:   7508

Data del DOGV
:   20-04-2015

Secció del DOGV
:   I. DISPOSICIONS GENERALS

Número del document
:   2015/3407


Data del document
:   08-04-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * muntanya privada
    * ordenació forestal
    * utilització de les terres
    * política forestal
    * legislació forestal
    * muntanya de l'estat
    * legislació
    * superfície arbrada

ORDE 10/2015, de 8 d'abril, de la Conselleria d'Infraestructures, Territori i Medi Ambient, per la qual es regulen els aprofitaments forestals a la Comunitat Valenciana. [2015/3407]  
ÍNDEX  
  
Preàmbul  
Article únic  
Disposició transitòria  
Disposicions addicionals  
Disposició final  
Annex I. Condicions generals per a l'execució d'aprofitaments forestals en forests de titularitat privada  
Annex II. Plec general de condicions tecnicofacultatives per a l'alienació dels aprofitaments forestals i la concessió de l'ús privatiu de domini públic forestal per a l'explotació d'instal·lacions, en forests gestionades per la Generalitat  
Annex III. Plec general de condicions economicoadministratives per a l'alienació dels aprofitaments forestals i la concessió de l'ús privatiu de domini públic forestal per a l'explotació d'instal·lacions, en forests propietat de la Generalitat  
Annex IV. Model de formulari normalitzat pla tècnic de gestió forestal simplificat  
  
  
PREÀMBUL  
  
A la Comunitat Valenciana els terrenys forestals tenen una especial rellevància, no únicament d'una manera quantitativa, ja que la superfície forestal de la Comunitat Valenciana ocupa quasi el 60 per cent del territori regional, sinó també des del punt de vista dels servicis ambientals que oferixen, que en part consistixen a proporcionar matèries primeres i productes naturals renovables a partir de l'aprofitament forestal dels seus recursos.  
L'objectiu d'esta orde és promoure els aprofitaments forestals, com a factor clau per a impulsar la conservació dels ecosistemes forestals i revitalitzar la competitivitat i l'exercici de l'activitat econòmica en els municipis del nostre medi rural, a través de la posada en valor de l'aprofitament dels seus recursos, com a mitjà per a generar ocupació i riquesa, procurant un desenrotllament sostenible i equilibrat d'estos, des del punt de vista econòmic, mediambiental, cultural i social.  
  
Tot això, a l'empara del model gestió dels recursos forestals definit en el Pla d'Acció Territorial de la Comunitat Valenciana, aprovat el 8 de maig de 2013, per mitjà del Decret 58/2013, de 3 de maig, del Consell, que es basa en el desenrotllament sostenible i en la capacitat de les forests de complir simultàniament les seues funcions econòmiques, ecològiques i socials, sense que cap d'estes vaja en detriment de les altres.  
  
El marc legislatiu bàsic regulador de les forests el constituïx en l'actualitat la Llei 43/2003, de 21 de novembre, de Forests, modificada per la Llei 10/2006, de 28 d'abril, que en els articles 36 i 37 establix, respectivament, que l'òrgan forestal de la Comunitat Autònoma regularà els aprofitaments no per a fusta, per a fusta i llenyosos. Els aprofitaments per a fusta, llenyosos i els no per a fusta, excepte la caça, es regulen per la Llei 3/1993, de 9 de desembre, Forestal de la Comunitat Valenciana, i el Decret 98/1995, de 16 de maig, del Govern Valencià, pel qual s'aprova el reglament d'esta llei. Els aprofitaments cinegètics, considerats com no per a fusta, es regulen per la Llei 13/2004 i normativa que la desplega, segons l'article 30.2 de la Llei 3/1993.  
  
Esta orde es desplega en virtut del que establix la disposició final primera del Decret 98/1995, de 16 de maig, pel qual s'aprova el Reglament de la Llei 3/1993, de 9 de desembre, Forestal de la Comunitat Valenciana, en el qual es faculta la conselleria competent en medi ambient perquè aprove les ordes que jutge pertinents per al millor compliment d'este reglament.  
En este context, els boscos exercixen una funció important en la mitigació del canvi climàtic a l'actuar com a embornals que absorbixen el carboni de l'atmosfera i l'emmagatzemen en la biomassa i els sòls. La Convenció Marc de les Nacions Unides sobre el Canvi Climàtic establix que el seu objectiu últim és «aconseguir l'estabilització de les concentracions de gasos d'efecte d'hivernacle en l'atmosfera a un nivell que impedisca interferències antropogèniques perilloses en el sistema climàtic». En este sentit, i en el marc de l'Estratègia Espanyola enfront del Canvi Climàtic, la Generalitat ha elaborat l'Estratègia Valenciana davant del Canvi Climàtic 2013-2020, i es constituïx com la principal ferramenta perquè la societat valenciana faça front al problema real del canvi climàtic, i participe, així mateix, del compromís internacional amb un desenrotllament econòmic, social i ambiental sostenible per al nostre planeta i per a les generacions presents i futures.  
Una de les mesures proposades en l'Estratègia Valenciana és «incrementar la capacitat de fixació de CO2 dels ecosistemes forestals per mitjà del foment dels instruments de planificació forestal (M058)». D'esta manera, un dels aspectes implícits a esta orde és la promoció d'estos instruments de planificació forestal, en concret els plans tècnics de gestió forestal simplificats, amb l'objectiu de facilitar als propietaris i titulars forestals la seua redacció. Tot això, d'acord amb la nova Estratègia Forestal Europea aprovada en 2013, la qual pretén impulsar una visió coherent i global de la gestió forestal, comprendre els múltiples beneficis proporcionats pels boscos, integrar qüestions internes i externes de política forestal, i abordar en la seua totalitat la cadena de valor dels boscos. Els seus principis rectors són:  
  
- Gestió sostenible dels boscos i paper multifuncional d'estos, de manera que puguen prestar múltiples béns i servicis de manera equilibrada i es garantisca al mateix temps la seua protecció.  
- Utilització eficient dels recursos, optimització de la contribució dels boscos i del sector forestal al desenrotllament rural, el creixement i la creació d'ocupació.  
- Responsabilitat global enfront dels boscos, foment d'una producció i consum sostenible dels productes forestals.  
La dita estratègia considera que els instruments de gestió forestal basats en la gestió forestal sostenible són primordials perquè puga produir-se una equilibrada prestació de béns i servicis i constituïx un element fonamental de la política de desenrotllament rural.  
La present orde també incorpora els principis del desenrotllament sostenible que s'han concretat durant els últims anys en nombrosos acords internacionals, des que la Conferència de les Nacions Unides sobre el Medi Ambient i el Desenrotllament, celebrada a Rio de Janeiro, impulsara en 1992 en el seu programa 21, el procés de sensibilització sobre la rellevància social i econòmica d'una adequada administració del patrimoni forestal. El dit aspecte ha sigut també objecte d'atenció preferent per part de diversos instruments i actuacions en el marc de la Unió Europea, des de les successives declaracions de les conferències ministerials de la protecció dels boscos (Estrasburg, 1990; Hèlsinki, 1993; Lisboa, 1998; Viena, 2003), fins al Reglament (CE) número 2152/2003, del Parlament Europeu i del Consell, de 17 de novembre de 2003, sobre el seguiment dels boscos i de les interaccions mediambientals (Forest Focus).  
A més, amb la seua aplicació es pretén avançar en la simplificació de la tramitació d'autoritzacions respecte a anteriors reglamentacions, ho fa a través de la declaració responsable i la comunicació prèvia, juntament amb la simplificació documental associada als procediments administratius en la tramitació administrativa i la posada en valor dels instruments de gestió forestal.  
En este últim aspecte, ha de destacar-se i accentuar-se l'esforç per gestionar les masses forestals públiques i privades a través d'instruments tècnics de gestió forestal, enfocats a una utilització ordenada dels recursos forestals que garantisca el seu aprofitament sostenible, així com la preservació i la millora de la varietat, singularitat i bellesa dels ecosistemes naturals i del paisatge.  
D'altra banda, també anticipa el compromís de les administracions públiques per assegurar la legalitat de l'origen dels productes forestals, posant tots els mitjans per a evitar el comerç en el mercat europeu de productes forestals l'origen dels quals no siga legal, d'acord amb el Reglament CE 2173/2003, de 12 de desembre, i el Reglament 995/2010, del Parlament Europeu i del Consell, de 20 d'octubre.  
Per a la seua elaboració s'ha disposat amb la participació de la Mesa Forestal de la Comunitat Valenciana, regulada per mitjà de l'Orde 15/2013, de 25 de juliol, de la Conselleria d'Infraestructures, Territori i Medi Ambient, com a òrgan de participació, informació i consulta de la conselleria competent en matèria de medi ambient, creat amb la finalitat d'impulsar la participació de la ciutadania en els assumptes públics forestals i d'establir una via de comunicació recíproca que permeta als ciutadans manifestar les seues iniciatives, demandes i suggeriments en matèria forestal cap als poders públics i a estos conéixer la incidència de la política sobre els actors representatius del sector forestal.  
  
Per tot l'anterior, i en el marc de la legislació esmentada, s'ha elaborat la present orde per la qual es regulen els aprofitaments forestals a la Comunitat Valenciana i, per tot això, i fent ús de les facultats que m'han sigut conferides pel Decret 85/2013, de 28 de juny, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient,  
  
  
ORDENE  
  
Article únic  
És objecte d'esta orde regular els aprofitaments forestals en forests de propietat privada de la Comunitat Valenciana i aprovar els plecs de condicions generals que han de regir en l'alienació d'aprofitaments forestals i en la concessió de l'ús privatiu del domini públic forestal en forests gestionades per la Generalitat.  
  
DISPOSICIÓ TRANSITÒRIA  
  
Única. Procediments administratius pendents de resolució  
El que disposa la present orde serà aplicable als procediments administratius que es troben pendents de resolució en la data de la seua entrada en vigor.  
  
DISPOSICIONS ADDICIONALS  
  
Primera. Pla tècnic de gestió forestal simplificat  
1. A fi de fer complir el Decret 58/2013, de 3 de maig, del Consell, pel qual s'aprova el Pla d'Acció Territorial Forestal de la Comunitat Valenciana, i fins a l'aprovació de les instruccions autonòmiques generals per a l'ordenació de forests previstes en el dit decret, el model per a la presentació del pla tècnic de gestió forestal simplificat serà el que s'adjunta en l'annex IV d'esta orde.  
  
2. El pla tècnic de gestió forestal simplificat és un document tècnic que organitza en el temps i en l'espai el règim de gestió que es pretén seguir en una superfície forestal concreta, assegurant la sostenibilitat dels sistemes forestals i integrant tots els aspectes de multifuncionalitat que s'hi puguen donar.  
3. El pla tècnic de gestió forestal simplificat es pot referir a una parcel·la o a diverses parcel·les amb una superfície total inferior a 25 hectàrees. Els terrenys hauran de ser de titularitat privada i podran ser d'un sol propietari o de diversos. En tots els casos serà necessari tindre el consentiment exprés del titular de la forest. Per a superfícies contigües pertanyents al mateix propietari o que en virtut de contracte hagen de gestionar-se conjuntament i que en la seua totalitat tinguen una superfície major de 25 hectàrees, no s'admetrà la presentació de diversos plans tècnics de gestió forestal simplificats.  
4. Tots els plans tècnics de gestió forestal simplificats seran tramitats per les seccions forestals de les direccions territorials on estiga ubicada la superfície ordenada i han de ser autoritzats pel director territorial. Una vegada aprovat el pla tècnic de gestió forestal simplificat tindrà una validesa de cinc anys.  
  
Segona. Modificacions de l'annex  
Es faculta la direcció general competent en matèria de forests perquè mitjançant una resolució puga modificar el contingut dels annexos.  
  
  
Tercera. Dotació econòmica  
La implementació i el posterior desplegament d'esta orde no podrà tindre cap incidència en la dotació de tots i cada un dels capítols de gasto assignat a l'esmentada conselleria i en tot cas haurà de ser atés amb els mitjans personals i materials de la conselleria competent per raó de la matèria.  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 8 d'abril de 2015  
  
La consellera d'Infraestructures, Territori i Medi Ambient,  
ISABEL BONIG TRIGUEROS  
  
  
ANNEX I  
Condicions generals per a l'execució d'aprofitaments forestals en forests de titularitat privada  
  
CAPÍTOL I  
Disposicions de caràcter general  
  
Article 1. Objecte i àmbit d'aplicació  
1. L'objecte del present annex és establir les condicions generals que han de regir en els aprofitaments forestals, en forests de titularitat privada, de la Comunitat Valenciana.  
2. Als efectes de la Llei 43/2003, de 21 de novembre, de Forests, i de la Llei 3/1993, Forestal, de la Comunitat Valenciana s'equiparen a aprofitaments les activitats que, pel seu caràcter empresarial i econòmic, es desenrotllen en la forest a l'empara de la seua funcionalitat, encara que no comporten el consum de recursos forestals.  
3. Les plantacions forestals temporals que es realitzen en terrenys agrícoles, d'acord amb el que establix el Decret 58/2013, de 3 de maig, del Consell, pel qual s'aprova el Pla d'Acció Territorial Forestal de la Comunitat Valenciana, es regularan a través de la corresponent orde de la conselleria competent en matèria de forests.  
4. Quedaran obligats per estes condicions els titulars de forests, les persones físiques o jurídiques que intervinguen en l'execució d'aprofitaments forestals, així com els que els adquirisquen per qualsevol procediment legal o per mitjà de l'exercici de qualsevol dret que els assistisca.  
  
  
Article 2. Definicions  
Als dits efectes, seran aplicables les definicions contingudes en la legislació forestal, estatal i autonòmica, amb les precisions següents:  
  
a) Aprofitament forestal: tindran tal consideració les fustes, llenyes, corfes, pastures, fruits, resines, plantes aromàtiques i medicinals, bolets i trufes, productes apícoles, caça i la resta de productes i subproductes propis dels terrenys forestals en els termes establits en la Llei 3/1993, Forestal de la Comunitat Valenciana.  
b) Instrument de gestió forestal: sota esta denominació s'inclouen els projectes d'ordenació de forests, els plans tècnics de gestió forestal i els plans tècnics de gestió forestal simplificats.  
c) Llenyes: s'entén com a tal la fusta o branques procedent dels terrenys forestals obtinguda d'arbres secs, trencats, malalts, cremats o sobrants per la seua excessiva densitat i de la reservació adequat de les espècies del gènere Quercus.  
d) Forest gestionada per la Generalitat: les forests propietat de la Generalitat, forests incloses en el Catàleg de forests de domini públic i utilitat pública i aquelles consorciades, convingudes o sotmeses a algun règim contractual en virtut del qual s'atorgue la gestió a la Generalitat.  
  
e) Forest ordenada: el que disposa d'un instrument de gestió forestal aprovat i vigent.  
f) Tractament silvícola: intervenció o conjunt d'intervencions sobre la massa arbrada, generalment per mitjà de la tallada de peus, dissenyada i executada per a aconseguir un determinat fi.  
Article 3. Comercialització de productes forestals  
1. La comercialització de productes i subproductes forestals generats per aprofitaments legalment autoritzats es regularà per la normativa vigent de comercialització de productes forestals.  
2. L'autorització, declaració responsable i comunicació prèvia a què fa referència estes condicions generals habiliten per a realitzar l'aprofitament pretés exclusivament des d'un punt de vista tècnic i forestal, sempre que es respecten les normes que s'hi indiquen, així com en la resta de normativa d'aplicació i en la resolució que motive el seu expedient quan n'hi haguera.  
3. En els aprofitaments forestals de fusta i els seus productes derivats, l'Administració forestal assignarà un codi alfanumèric únic per a cada autorització i cada aprovació d'un instrument tècnic de gestió forestal, que identificarà de manera inequívoca el seu origen legal i traçabilitat.  
4. Per a comercialitzar fusta obtinguda d'un aprofitament forestal o els seus productes derivats, s'haurà d'acompanyar esta del document que acredite l'autorització per part de l'Administració de la tallada de la qual procedix, o bé l'aprovació de l'instrument tècnic de gestió forestal que l'empara.  
5. En tots els casos, podran substituir-se els documents mencionats en l'apartat anterior, per una guia de trànsit emesa per l'Administració forestal.  
  
CAPÍTOL II  
Autorització dels aprofitaments forestals  
  
Article 4. Autorització, declaració responsable o comunicació prèvia  
1. Tots els aprofitaments forestals hauran de ser prèviament autoritzats per l'Administració forestal, excepte els casos previstos en este article.  
2. Per a la gestió sostenible dels boscos, les forests han de tindre un instrument de gestió forestal aprovat per l'Administració forestal que detalle i programe els aprofitaments que s'hi hagen de realitzar. En els altres casos, quan es realitzen aprofitaments forestals puntuals, serà necessari disposar d'una autorització de l'Administració forestal específica.  
3. Tots els aprofitaments forestals requeriran de l'autorització expressa del titular de la forest on es realitzen, com a propietari este últim dels recursos forestals produïts en la seu forest, inclosos els fruits espontanis.  
4. No necessitaran autorització, declaració responsable ni comunicació prèvia, llevat que estiga regulat expressament, l'extracció de llenyes residuals d'aprofitaments per a fusta o de neteges i podes amb destinació a usos domèstics, així com l'arreplega consuetudinària episòdica de fruits, plantes i bolets, amb el consentiment exprés del propietari.  
  
5. Per a l'aprofitament de llenyes destinades al consum propi que procedisca de tractaments silvícoles de coníferes o reservacions de frondoses, serà suficient formular una declaració responsable. En cap cas es podrà comercialitzar les llenyes que s'obtinguen d'estos aprofitaments.  
  
6. Per als aprofitaments previstos en un instrument tècnic de gestió forestal aprovat per l'Administració forestal i vigent, que es realitzen d'acord amb el que s'hi ha previst, bastarà que el titular de l'aprofitament formule una comunicació prèvia abans d'iniciar l'activitat.  
  
7. L'autorització, la declaració responsable i la comunicació prèvia a les quals fa referència este capítol, s'entendran atorgades a favor de qui la va formular.  
8. L'autorització de l'activitat cinegètica estarà subjecta al règim que establix la normativa que regula la caça a la Comunitat Valenciana.  
  
  
Article 5. Sol·licitud d'autorització, declaració responsable i comunicació prèvia  
1. Per a la sol·licitud d'autorització, declaració responsable o comunicació prèvia, hauran d'utilitzar-se els formularis normalitzats que estan inclosos en el capítol XIII del present annex.  
2. Per a la presentació de la documentació requerida serà aplicable el Decret 191/2014, de 14 de novembre, del Consell, pel qual es regula l'atenció a la ciutadania, el registre d'entrada i d'eixida d'escrits i l'ordenació de les oficines de registre en l'Administració de la Generalitat.  
  
3. Les sol·licituds d'autorització, declaració responsable i comunicació prèvia podran presentar-se durant tot l'any.  
4. La sol·licitud d'autorització haurà de tindre entrada en un registre habilitat amb una antelació mínima de tres mesos a la data en què es pretenga començar els treballs.  
5. La declaració responsable i la comunicació prèvia haurà de tindre entrada en un registre habilitat amb una antelació mínima d'un mes a la data en què es pretenga començar els treballs.  
6. En els aprofitaments previstos en un instrument tècnic de gestió forestal les comunicacions prèvies podran formular-se exclusivament durant la vigència atorgada al dit instrument per la resolució que l'aprove. Les variacions que sobre la programació dels treballs es plantegen respecte a la planificació prevista en l'instrument aprovat hauran de ser justificades pel titular de l'aprofitament i autoritzades per l'Administració forestal.  
7. Si per resolució de la direcció territorial competent en matèria forestal s'advertira i declarara la inexactitud, falsedat o omissió de qualsevol dada, manifestació o document que s'adjunte o s'incorpore a una sol·licitud, declaració responsable o comunicació prèvia, este fet comportarà, amb audiència prèvia a l'interessat, que no es podrà iniciar o prosseguir l'activitat de què es tracte, sense perjuí de les responsabilitats penals, civils o administratives a què haguera lloc.  
  
Article 6. Suspensió i privació d'eficàcia  
1. Les autoritzacions, declaracions responsables i comunicacions prèvies podran ser suspeses en la seua eficàcia o privades totalment d'esta, amb la resolució prèvia del procediment corresponent amb audiència de l'interessat, quan l'Administració forestal considere que la seua execució no s'ajusta a les condicions generals del present annex.  
2. Podran al seu torn adoptar-se estes mesures quan hi haja circumstàncies sobrevingudes o desconegudes, com ara inundacions, plagues, incendis, afeccions a espècies protegides o altres causes de força major que ho feren necessari.  
  
Article 7. Termini vigent i pròrroga  
1. L'autorització per part de l'administració per a realitzar un aprofitament forestal tindrà un termini vigent de dos anys a partir de la data en què ha sigut concedida, llevat que per raó motivada s'expresse un altre termini.  
2. Quan un aprofitament autoritzat no haguera sigut totalment executat durant el termini vigent, podrà sol·licitar-se'n una pròrroga, sempre que siga per causes justificades no imputables a l'interessat, per a la qual cosa s'haurà de formular un escrit en què el titular de l'autorització indique el número d'expedient i justifique les causes per les quals no s'ha realitzat íntegrament. Només podrà presentar-se una sol·licitud de pròrroga per cada expedient, amb un mínim d'un mes d'antelació respecte a la data en què expire el termini vigent de l'autorització.  
  
3. El termini vigent de la declaració responsable i de la comunicació prèvia serà d'un any a partir de la data de la seua formulació, transcorregut eixe temps hauran de cursar-se novament.  
4. L'època per a l'execució de l'aprofitament podrà restringir-se en funció de les condicions climatològiques, la falta de capacitat portant del sòl, el risc d'erosió, el risc d'incendis, l'existència o aparició de plagues, de malalties o altres patologies, així com per altres condicions legals.  
  
CAPÍTOL III  
Inspecció i control  
  
Article 8. Competència i obligacions  
1. L'execució dels aprofitaments serà inspeccionada pel personal tècnic de les direccions territorials competents. En coordinació amb estos, els agents mediambientals de la Generalitat adscrits a la zona en què es realitze l'aprofitament exerciran les funcions de vigilància, inspecció i control.  
2. Quan l'aprofitament s'efectue en un espai natural protegit, el Servici d'Espais Naturals podrà exercir les funcions d'inspecció i informarà el tècnic facultatiu encarregat de l'aprofitament de les possibles anomalies que al seu parer es produïsquen i proposarà per escrit les mesures correctores que si és el cas crega oportunes.  
  
3. En el curs de l'aprofitament, els tècnics de la direcció territorial competent podran realitzar totes les visites i operacions de control que consideren oportunes per a garantir el correcte compliment de les condicions generals previstes en el present annex i en la legislació vigent.  
  
4. Els titulars dels terrenys on es realitzen els aprofitaments i totes les persones que intervinguen en la seua execució hauran de facilitar i prestar col·laboració en els controls i reconeixements que realitze l'Administració forestal per a comprovar el compliment de les condicions que els siguen exigibles.  
5. En els casos en què el que execute l'aprofitament estime que l'acatament d'alguna de les indicacions fetes durant la inspecció i el control de l'aprofitament puga lesionar els seus interessos ho posarà del director territorial competent, el qual resoldrà.  
  
6. Durant la vigència de l'aprofitament podrà requerir-se la presentació de la documentació que acredite l'autorització per part de l'Administració, la declaració responsable o la comunicació prèvia, segons corresponga en cada cas.  
  
Article 9. Actes  
1. De totes les operacions d'inspecció i vigilància que es realitzen dels aprofitaments forestals s'alçarà acta, la qual donarà fe.  
2. Totes les actes les hauran de subscriure's els assistents i s'hi faran constar tots els aspectes que s'estimen convenients per a definir l'estat de la superfície afectada per l'aprofitament i, si n'hi haguera, l'incompliment, els danys que s'advertisquen i les reparacions que calguen, indicant el termini fixat per a realitzar-les. També es consignarà la falta d'aquells que no hagen assistit i hagen sigut citats.  
3. L'interessat rebrà una còpia de les actes d'aquelles operacions a l'assistència de les quals haja sigut notificat i estiga present, si no hi compareix podrà sol·licitar-la per mitjà de petició formal dirigida a la direcció territorial competent.  
  
Article 10. Determinació de l'aprofitament  
1. La determinació de l'aprofitament serà obligatòria exclusivament quan l'aprofitament s'efectue sobre fusta i els seus productes derivats i s'haurà de realitzar per mitjà de les operacions de senyalament o de demarcació del terreny de forma fefaent, les quals tenen per objecte concretar en la forest bé els productes a aprofitar o la superfície objecte d'este.  
2. No podrà aprofitar-se cap producte de la forest que prèviament no haja sigut assenyalat o demarcat en les condicions que establix el present article, ni tan sols per a utilitzar-los en treballs complementaris a este.  
3. En cas de disposar d'un instrument tècnic de gestió aprovat i vigent, l'assenyalament o la demarcació el farà el titular de l'aprofitament de conformitat amb les directrius i prescripcions establides en el dit instrument.  
4. En aquells aprofitaments forestals que no estiguen inclosos en un instrument tècnic de gestió forestal per la seua naturalesa puntual, el senyalament dels arbres a tallar i podar el realitzarà el titular de l'aprofitament i haurà de garantir el fi per al qual se sol·licita la tala. Este senyalament serà comprovat pels tècnics forestals de les direccions territorials, els quals podran assignar als agents mediambientals de la Generalitat la dita funció per mitjà d'instruccions específiques.  
  
5. El senyalament haurà de ser clar i recognoscible fins a la finalització de l'aprofitament.  
  
CAPÍTOL IV  
Règim sancionador  
  
Article 11. Infraccions i sancions  
Les infraccions al que establix la present orde i les corresponents sancions es regiran pel que disposa la legislació forestal i patrimonial vigent.  
  
  
Article 12. Execució, custòdia i arxivament  
1. Serà el servici territorial competent per raó de la matèria en cada direcció territorial, respecte dels expedients sancionadors incoats en la direccions territorials, els encarregats de l'execució, custòdia i arxivament d'estos en totes les fases, inclosos els recursos administratius dels quals puga ser objecte la resolució, així com, si és el cas, de la comprovació i inspecció del compliment de la sanció quant a la restauració dels béns sancionats, igual que qualsevol altre expedient sancionador que s'instruïsca en aplicació de la legislació forestal vigent.  
  
2. Els requeriments de documentació exigits pels jutjats i tribunals com a conseqüència de la interposició de recursos contenciosos administratius seran atesos pel servici competent per raó de matèria de la direcció territorial.  
  
Article 13. Danys i perjuís  
De tots els danys i perjuís, inclús els que ho foren per omissió o descuit, que durant la seua vigència s'ocasionen en els terrenys forestals implicats, incloses les respectives zones de 200 metres al seu voltant, o en les vies forestals utilitzades per a l'extracció dels productes, es farà responsable al titular de l'aprofitament, llevat que este denuncie els autors dins dels 10 dies següents a aquell en què tals fets foren comesos o al de la data en què haja tingut coneixement d'estos.  
  
  
Article 14. Motius de sanció  
La legislació forestal vigent regularà els motius de sanció.  
  
Article 15. Directrius per a quantificar danys i perjuís  
La legislació forestal vigent regularà els danys i perjuís ocasionats o derivats de les infraccions produïdes.  
  
CAPÍTOL V  
Normes tècniques de caràcter general  
  
Article 16. Objecte de l'aprofitament  
Els aprofitaments es realitzaran exclusivament sobre els productes o superfícies que han sigut autoritzats d'acord amb el que establixen les presents condicions tècniques.  
  
Article 17. Persistència i sostenibilitat  
Els aprofitaments es realitzaran de manera que siguen compatibles amb la conservació i millora de les masses forestals i del seu medi físic i respectaran en tot cas els principis de persistència i sostenibilitat.  
  
  
Article 18. Ús múltiple de la forest  
1. L'aprofitament haurà de garantir l'ús múltiple de la forest d'acord amb els interessos del propietari dels terrenys i la seguretat de les persones, i vetlarà per la compatibilitat entre els aprofitaments i les activitats autoritzats que coincidisquen en una mateixa superfície forestal.  
  
2. Es complirà el que s'ha previst pel que fa a mecanismes de compatibilització i restriccions d'usos de la forest en els instruments tècnics de gestió aprovats i vigents, així com en la seua resolució d'autorització.  
  
3. El titular de l'aprofitament haurà d'advertir i indicar a la resta d'usuaris de la forest, amb suficient antelació i de manera convenient, de la realització d'aquelles operacions que impedisquen o desaconsellen la seua concurrència simultània. De la mateixa manera haurà d'adoptar les mesures de salvaguarda necessàries.  
4. El titular de l'aprofitament no podrà impedir, interrompre o dificultar les actuacions de qualsevol índole que realitze l'Administració forestal.  
  
Article 19. Conservació de la fauna i flora  
1. L'execució de l'aprofitament es realitzarà emprant tècniques i mètodes que no causen danys innecessaris o irreversibles als elements de la flora que no siga objecte del mateix, així com a la fauna i al conjunt de l'entorn on s'exercisca l'activitat.  
2. Es respectarà la presència adequada i suficient d'elements, espais i estructures forestals a partir dels quals la fauna i la flora puga disposar dels biòtops necessaris per a trobar refugi, aliment i llocs per a la reproducció i el desenrotllament. En particular, les cavitats, murs de pedra, bardisses, arbres vells i morts.  
3. En zones d'actuació on hi hagen espècies de fauna catalogada, o dins del radi d'afecció regulat, els aprofitaments es realitzaran de tal manera que s'afavorisca la millora del seu hàbitat, ateses les especificacions indicades en els plans o normes que perseguisquen la conservació i/o recuperació d'espècies catalogades.  
  
Article 20. Espais naturals protegits  
L'execució d'aprofitaments en una zona declarada com a espai natural protegit haurà de realitzar-se de conformitat amb el que disposa el respectiu instrument de gestió forestal i el que establix l'avaluació de repercussions que s'aplique.  
  
Article 21. Mesures per a la prevenció d'incendis forestals  
1. El titular de l'aprofitament i els que hi intervinguen prendran totes les precaucions relatives a evitar la possibilitat de provocar incendis forestals, compliran totes les mesures preventives que s'indiquen en el marc del que disposa la legislació vigent i, en especial, en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució de treballs que es realitzen en terreny forestal o en els voltants.  
2. Estarà terminantment prohibit encendre foc en les forests excepte autorització expressa de l'òrgan competent. Se suspendran els treballs en cas de decretar-se preemergència de nivell 3 o qualsevol altra circumstància que a criteri de l'Administració forestal poguera concórrer en eixe moment i que fera desaconsellable la seua realització.  
3. Qualsevol persona que advertisca l'existència o inici d'un incendi forestal haurà de comunicar-ho immediatament al 112.  
  
Article 22. Mesures per a garantir la sanitat forestal  
1. Hauran de respectar-se els terminis i les èpoques excloses per a l'execució de cada aprofitament que com a mesura per a garantir la sanitat forestal establix l'article 30 del present annex, així com, si és el cas, les que indique el document que ho autoritze.  
2. Els titulars dels aprofitaments i els que hi participen estan obligats a comunicar al servici competent en matèria de sanitat forestal l'aparició atípica d'organismes nocius o de símptomes de malaltia o plaga que puguen afectar espècies vegetals o animals, així com a executar i facilitar les accions obligatòries que determine l'Administració forestal en cada cas, d'acord amb la legislació de sanitat vegetal.  
  
3. Quan es detecten riscos sanitaris per a la forest, la direcció territorial competent podrà establir condicions addicionals a les previstes en el present annex, així com, si és el cas, en el document que autoritze l'aprofitament.  
4. La declaració d'urgència de l'interés públic de tales i tractaments d'arbres afectats per problemes sanitaris es farà de conformitat amb l'orde que a este efecte aprove la conselleria competent, en la qual s'establisquen les actuacions a dur a terme pels particulars i les administracions públiques.  
  
Article 23. Vies forestals i circulació de vehicles  
1. Es vetlarà pel correcte manteniment de les vies forestals d'ús o utilitat pública de manera que romanguen en tot moment en bones condicions d'ús i siguen transitables, i es revisarà especialment la conservació del bon estat dels passos d'aigua, les cunetes d'evacuació i els drenatges superficials.  
2. En el cas d'haver d'utilitzar accessos i camins de titularitat privada s'haurà de tindre una autorització expressa dels seus propietaris.  
  
3. Si és necessari construir vies forestals permanents diferents de les que hi ha o afrontar reparacions significatives, caldrà l'autorització oportuna de la direcció territorial competent i dels particulars que pogueren veure's afectats per les dites operacions. Tot això, amb els informes preceptius previs dels organismes competents en espais naturals i biodiversitat, si és procedent, així com en avaluació ambiental, que, si és el cas, concretaran les condicions que hagen de complir-se.  
4. Les vies d'extracció de caràcter temporal no previstes en un instrument de gestió forestal aprovat i vigent hauran de ser autoritzades per la direcció territorial corresponent.  
5. L'autorització, declaració responsable i comunicació prèvia portarà implícita l'autorització corresponent exigida en la normativa vigent de circulació de vehicles per terrenys forestals.  
  
Article 24. Prevenció de la contaminació acústica i atmosfèrica  
Durant l'execució de l'aprofitament s'adoptaran les mesures que siguen indicades per la direcció territorial competent per a pal·liar, en la mesura que siga possible, la contaminació atmosfèrica i acústica en els voltants de l'àrea de treball. Es prestarà especial atenció a l'emissió de gasos contaminants, a la producció de pols i de soroll relacionats amb l'ús de maquinària.  
  
Article 25. Estat en què ha de quedar la superfície objecte de l'aprofitament  
Una vegada finalitzada l'execució de l'aprofitament, la vigència o la pròrroga d'este, si n'hi haguera, el seu titular i els que hi participen hauran d'abandonar els treballs en el lloc que els han sigut autoritzats, que haurà de quedar lliure de qualsevol tipus de residu no forestal. La direcció territorial podrà obligar el titular de l'aprofitament a què prenga les mesures oportunes, que seran a càrrec seu, perquè la zona afectada quede en bones condicions de neteja d'acord amb l'estat previ a l'inici de l'activitat.  
  
CAPÍTOL VI  
Normes tècniques de caràcter específic   
per a l'aprofitament de fusta  
  
Article 26. Consideracions a l'aprofitament de fusta  
1. En les operacions de tala, esbrancament, trossejat, extracció, apilat i eliminació de restes, s'adoptaran totes les mesures oportunes per a causar el menor dany possible a l'arbratge que quede en peu, a la resta de la cobertura vegetal, al sòl, a la xarxa hidrogràfica i a les infraestructures.  
2. Per a evitar possibles danys a l'arbratge en peu, causats per l'increment de les poblacions d'insectes perforadors, habitual després d'una intervenció silvícola, es procurarà no efectuar tales i tractaments silvícoles dos anys consecutius en la mateixa zona o en les contigües.  
  
Article 27. Senyalament  
1. Llevat que així ho dispose l'instrument de gestió aprovat per a aconseguir fins específics, el senyalament es realitzarà en la mesura que siga possible sense comprometre l'estabilitat i la regeneració de la massa, i evitar el senyalament sistemàtic de peus ben conformats i sans a fi de no perjudicar la qualitat de la regeneració, atesos els trets heretables associats a la forma de l'arbre i a la resistència a plagues i malalties.  
2. Per a afavorir la regeneració natural de les masses es donarà prioritat en el senyalament a aquells individus de major edat siga quin siga el seu diàmetre, així com als peus madurs que han arribat al diàmetre de poder ser talats i sota els que es localitzen taques de regeneració.  
  
3. En el senyalament es donarà prioritat sobre la resta als exemplars malalts, estancats en creixement i malformats. En les pinedes se senyalaran en primer lloc els peus afectats per visc (Viscum album).  
  
4. Els exemplars a tallar, o aquells que hagen de romandre en peu, es marcaran amb un anell de pintura d'un color i permanència que en facilite el control visual. També podrà utilitzar-se un jaspi per a senyalar aquells que s'hagen d'abatre, realitzat sempre evitant afectar el càmbium, a l'alçària del pit, visible en el sentit ascendent del vessant i en la mateixa orientació en tots els exemplars.  
  
Article 28. Tala i abatiment  
1. Només es tallaran els arbres que indique el senyalament que es realitze per a l'aprofitament.  
2. Com a norma general i quan el correcte maneig de la maquinària ho permeta, l'alçària de la soca no sobrepassarà dels 10 centímetres mesurats en la direcció superior del pendent, evitant sempre generar purnes pel contacte de la ferramenta de tall amb el sòl.  
3. L'abatiment es farà dirigint la caiguda i de manera que la secció de tala siga el més uniforme possible.  
  
Article 29. Desembosc  
1. En cap cas es permetrà que l'arrossegament de canons o l'extracció de productes es realitze al llarg de llits d'aigües permanents. Els possibles encreuaments de la xarxa hidrogràfica d'aigües permanents durant l'extracció de productes es realitzaran procurant minimitzar el seu impacte i que la distància recorreguda sobre esta siga la menor possible.  
2. Els danys ocasionats en talussos, així com en els murs de pedra destinats al manteniment i a la defensa del sòl contra l'erosió, hauran de ser reposats immediatament després del moment en què es van produïts.  
  
3. La direcció territorial podrà restringir la utilització de vehicles de tracció mecànica quan l'anàlisi objectiva de les condicions edàfiques o d'una altra índole així ho aconsellen, i s'haurà de realitzar l'extracció i el desembosc amb tracció animal o una altra tècnica que no afecte el recurs a conservar.  
  
Article 30. Retirada de la fusta dels terrenys forestals  
1. En les tales es donarà prioritat en l'organització i execució a l'extracció, escorçat o estellat de la fusta, i es procurarà la mínima permanència de temps possible en la forest de la fusta tallada i s'assegurarà l'eliminació de les restes.  
2. Les restes procedents de treballs silvícoles o aprofitaments forestals no podran, en cap cas, depositar-se en una franja de 10 metres d'amplària a cada costat dels camins forestals. Qualsevol depòsit d'este tipus haurà d'anar seguit necessàriament d'una immediata eliminació de restes.  
3. Per a l'extracció, escorçat i estellat de fusta de pi es complirà el calendari següent, en funció de l'espècie que siga objecte dels treballs. En el cas de pinedes en què coincidisquen dos o més espècies de pi, s'aplicaran les normes que resulten del cavalcament de totes estes.  
  
a) Pinedes de Pinus halepensis. Per criteris fitosanitaris no s'establixen limitacions a l'època de curta per a esta espècie, no obstant això, la fusta procedent de tales efectuades durant l'últim quadrimestre de l'any, s'escorçarà, estellarà o extraurà de la forest abans del 15 de març. Per a les pinedes de les comarques de la província d'Alacant de la Marina Alta, la Marina Baixa, l'Alacantí, el Baix Vinalopó i el Baix Segura, i dins d'estes exclusivament en les zones situades a una altitud inferior a 400 m, esta data s'anticiparà al dia 1 de març. Per a la fusta tallada, en tota la Comunitat, en qualsevol altra època de l'any, esta data serà la més tardana entre el final del mes de març i la resultant de sumar dos mesos a la data de la tala. El mateix calendari regirà per a l'eliminació de les restes generats per estes operacions.  
  
b) Pinedes de Pinus pinaster o Pinus nigra. Per criteris fitosanitaris no s'establixen limitacions a l'època de tala per a esta espècie, no obstant això, la fusta procedent de tales efectuades durant l'últim quadrimestre de l'any, s'escorçarà o s'extraurà de la forest abans del final del mes de març. Per a la tallada en qualsevol altra època de l'any, esta data serà la més tardana entre el 15 d'abril i la resultant de sumar dos mesos a la data de la tala. El mateix calendari regirà per a l'eliminació de les restes generades per estes operacions.  
c) Pinedes de Pinus sylvestris. Es prohibixen, excepte per motius fitosanitaris, les tales per a esta espècie en el període comprés entre el 15 d'abril i el 15 d'agost. A més han de mantindre's les mesures preventives d'extracció de fusta establides per al Pinus nigra. El mateix calendari regirà per a l'eliminació de les restes generades per estes operacions.  
4. Els pins que resulten danyats en el canó durant l'execució de les tales hauran de ser abatuts i estaran sotmesos al mateix calendari que s'establix en el punt anterior; es considerarà, als efectes que allí s'establix, la data de tala com la data en què es va produir el dany.  
  
  
Article 31. Neteja de la zona d'actuació  
Abans de donar per finalitzat l'aprofitament, es retiraran o eliminaran totes les restes vegetals que no hagen sigut objecte d'este quan hi haja un risc manifest de plagues o incendis, o qualsevol altre que puga afectar negativament l'estabilitat de l'ecosistema. Si no vol l'extracció, es podran estellar o triturar, i s'hauran d'escampar d'acord amb les indicacions que es donen per part de la direcció territorial competent.  
  
  
Article 32. Aclarides de plançonada i aclarides  
1. Es considera aclarida de plançonada l'extracció selectiva d'arbres procedents de poblacions d'elevada densitat, de diàmetre normal mitjà inferior als 10 centímetres, feta a fi de dosificar la competència per l'aigua, la llum, els nutrients i de regular la qualitat des d'edats primerenques.  
2. Es considera aclarida l'extracció selectiva d'arbres procedents de poblacions d'elevada densitat amb un diàmetre normal superior a 10 centímetres, feta sense trencar permanentment la continuïtat de la volada i a fi d'incrementar el diàmetre dels peus restants.  
  
Article 33. Tallades per aclarida successiva  
1. Es considera tallada per aclarida successiva les tallades contínues de bosc alt en diverses fases que donen lloc a masses regulars, que són realitzades de manera que s'obri progressivament la massa i permet l'entrada de la llum necessària per a la seua regeneració, i que suposen l'extracció total de la massa, excepte d'un nombre d'arbres residuals, en el període de temps en què s'aconseguisca la regeneració de l'arbratge. El criteri de marcatge és aconseguir que els arbres que queden en peu tinguen bon fenotip i abundant fructificació. Es tallaran preferentment els arbres dominats, xicotets, deformes, malalts o afectats per plagues.  
  
2. Després de la tallada hauran de quedar un mínim de 100 arbres residuals per hectàrea de diàmetre superior a 20 centímetres, excepte justificació en l'instrument de gestió forestal aprovat i vigent que motive l'aprofitament.  
  
Article 34. Tallades per selecció  
1. Es considera tallada per selecció les tallades de millora per a reduir excés d'espessor en rodals on s'actua periòdicament en tota la seua superfície, baixant aquells arbres que pertanyen a classes diametrals excessivament representades i a peus que estan moribunds o afectats per plagues, danyats (raig, vent o neu) o en dificulten el desenrotllament d'altres pròxims.  
2. Després de la tallada hauran de quedar un mínim de 200 arbres de diàmetre superior a 20 centímetres per hectàrea, excepte justificació en l'instrument de gestió forestal aprovat i vigent que motive l'aprofitament.  
  
Article 35. Tallades arreu  
Es considera tallades arreu les tallades contínues que donen lloc a masses regulars, consistents en l'extracció en una sola vegada tots els peus del rodal.  
  
Article 36. Reservació sobre espècies de bosc baix  
1. Es considera reservació de mates de bosc baix l'eliminació d'aquells brots dominats, deformes, danyats, amb estat sanitari deficient o sec de les puntes d'una mateixa mata, respectant els brots més vigorosos, més grans i de millor conformació de canó i copa (peus de reserva).  
  
2. El pes de la intervenció no superarà el 70 % de la densitat inicial.  
  
  
Article 37. Poda  
1. S'entén per poda la supressió de branques verdes d'arbres en peu a fi de millorar la qualitat futura de la fusta o dels productes obtinguts de l'arbre, obtindre un aprofitament en forma de llenya, trencar la continuïtat vertical del combustible i dificultar la propagació de possibles incendis o atendre a una millora sanitària. Les branques seques de l'arbre es podran tallar sempre, en qualsevol moment.  
2. Els talls es faran arran de tronc, seran nets, paral·lelament realitzats a l'eix vertical de l'arbre, sense deixar monyons de branques que sobreïsquen del canó i sense produir danys ni esguellar l'arbre.  
3. Amb caràcter general la poda en coníferes complirà les condicions següents:  
a) La poda en cap cas sobrepassarà la mitat de l'altura total de l'arbre.  
b) En els plantons, es tallaran les branques fins al verticil de major projecció horitzontal o fins a un màxim d'1/3 de la copa verda.  
4. Amb caràcter general la poda en frondoses complirà les condicions següents:  
a) No es tallaran les branques de primer orde que formen la creu de l'arbre i haurà de quedar un mínim de tres braços en la creu.  
b) Com a norma general, no es tallaran branques de diàmetre superior a 15 centímetres en la base d'inserció al tronc.  
c) No s'eliminarà més d'un terç del fullatge en cada peu, ni es trencarà la continuïtat de la copa de l'arbre.  
d) En el cas d'alzines adultes, es podran eliminar aquelles brostes o brots que isquen en la base del tronc, excepte si l'alzina estiguera envellida o decrèpita, i en este cas, hauran de conservar-se els dits brots.  
  
5. Les podes sanitàries consistiran en la tallada de branques que presenten signes inequívocs de malaltia o plagues, així com d'aquelles que siga necessari extraure per a mantindre l'equilibri de la copa i evitar possibles ruptures. Es procurarà en tots els casos no modificar l'estructura general de l'arbre afectat.  
6. No es faran podes durant el període vegetatiu, ja que l'arbratge es debilita amb estes i es fa més susceptible a l'atac dels insectes.  
  
  
Article 38. Aprofitament de fusta cremada  
L'aprofitament de fusta cremada consistirà en la tallada de tots els arbres cremats existents en tota la superfície de l'incendi, així com d'aquells peus parcialment cremats en els quals la probabilitat de supervivència siga menor del 50 %.  
  
CAPÍTOL VII  
Normes tècniques de caràcter específic   
per a l'aprofitament del suro  
  
Article 39. Consideracions a l'aprofitament del suro  
1. La temporada de pela s'estendrà del 15 de maig al 15 de setembre, amb les excepcions següents:  
a) La pela se suspendrà en les zones, les dates o les hores en què l'extracció de les pannes done lloc a ferides en l'arbre i/o a deterioraments en el càmbium. Igualment durant la nit i quan les pluges o els forts vents, especialment els càlids i secs, facen perillar la conservació del càmbium.  
b) En casos particulars, degudament justificats i amb l'autorització administrativa expressa prèvia, podrà prorrogar-se la temporada de pela fins al 30 de setembre o avançar-se a l'1 de maig.  
2. No es pelarà cap peu de surera abans que tinga 65 centímetres de perímetre, mesurats sobre la corfa, a una altura d'un metre i trenta centímetres del sòl.  
3. En cap cas podran pelar-se les arrels que sobreïsquen de la terra.  
  
4. No es pelaran els arbres quan acaben de patir un incendi forestal o quan hagen sigut atacats fortament per fongs.  
5. Les pannes hauran de ser extretes sense causar ferides a l'arbre ni talls en la capa mare, sense arrancar plaques d'esta i de tal forma que no quede adherit cap tros de suro al tronc que puga donar lloc a humitats i niuada d'insectes.  
6. Quan es produïsquen fortes defoliacions de la sureda generades per insectes l'Administració podrà suspendre les autoritzacions de pela mitjançant una resolució motivada.  
7. Una vegada realitzada l'extracció, s'haurà de marcar en el tronc de l'arbre l'any d'aprofitament i un símbol identificatiu del responsable de l'aprofitament.  
  
CAPÍTOL VIII  
Normes tècniques de caràcter específic   
per a l'aprofitament de les pastures  
  
Article 40. Consideracions a l'aprofitament de les pastures  
1. El pasturatge es realitzarà de manera que siga compatible amb la conservació i millora de les forests, i es procurarà l'ordenació dels aprofitaments ramaders. Hauran de tindre's en compte la càrrega ramadera i el tipus de bestiar que, en funció de l'objectiu del pasturatge, establisca l'instrument tècnic de gestió forestal en l'àmbit del qual estiga la forest.  
2. Es limitarà o prohibirà el pasturatge quan, segons el criteri de la direcció territorial competent, resulte incompatible amb la regeneració i conservació de la coberta vegetal. De la mateixa manera s'actuarà quan existisquen símptomes evidents i significatius de problemes en la conservació del sòl.  
3. Es respectaran aquells trams de la forest en regeneració o repoblació en què estiga vedat l'aprofitament pastícola.  
4. Es prohibirà el pasturatge en els terrenys forestals que hagen patit els efectes d'un incendi en els cinc anys següents, de conformitat amb les condicions establides en l'article 159 del Decret 98/1995, de 16 de maig, del Govern valencià, pel qual s'aprova el Reglament de la Llei 3/1993, de 9 de desembre, Forestal de la Comunitat Valenciana, i en el Decret 6/2004, de 23 de gener, del Consell de la Generalitat, pel qual s'establixen normes generals de protecció en terrenys forestals incendiats.  
5. L'aprofitament de pastures per ramaderia bovina brava requerirà de la implementació de mesures estructurals de seguretat i protecció que eviten la dispersió dels caps fora dels terrenys destinats a este fi.  
  
6. En l'aprofitament de pastura regirà el que disposa la directriu de la Direcció General de Gestió del Medi Natural, de 18 de febrer de 2004, sobre els aprofitaments de pastures, en forests gestionades per la Conselleria d'Infraestructures, Territori i Medi Ambient, en relació amb la prevenció i el tractament de sarna sarcòptica.  
7. Quan es produïsca el moviment de bestiar fora d'un espai confinat este haurà d'anar acompanyat per pastors que podran utilitzar les servituds de pas, les pistes i els camins de titularitat pública que donen accés a la superfície d'aprofitament.  
  
CAPÍTOL IX  
Normes tècniques de caràcter específic  
 per a l'aprofitament apícola  
  
Article 41. Consideracions a l'aprofitament apícola  
Els aprofitaments apícoles es regiran pel Decret 12/1987, de 2 de febrer, del Consell de la Generalitat, pel qual es regula i ordena l'activitat apícola a la Comunitat Valenciana, el Reial Decret 209/2002, de 22 de febrer, pel qual s'establixen normes d'ordenació de les explotacions apícoles i per totes les disposicions que regulen en l'actualitat l'activitat apícola a la Comunitat Valenciana.  
  
CAPÍTOL X  
Normes tècniques de caràcter específic per a l'aprofitament de fruits, micològic i de plantes aromàtiques, medicinals i alimentàries  
  
Article 42. Consideracions a l'aprofitament de fruits, micològic i de plantes aromàtiques, medicinals i condimentàries  
1. L'arreplega de fruits es realitzarà de tal manera que no es danye la vegetació ni es trenquen branques, o es danyen els àpexs de les copes o branques, ni es provoque la desfronda o es causen ferides al tronc o a les branques.  
2. La recol·lecció de fongs i bolets es realitzarà sempre de conformitat amb l'Orde de 16 de setembre de 1996, de la Conselleria d'Agricultura i Medi Ambient, per la qual es regula la recol·lecció de bolets i altres fongs en el territori de la Comunitat Valenciana.  
3. Quant als aprofitaments de trufa es regirà, a més, per l'Orde d'11 de setembre de 1998, de la Conselleria de Medi Ambient, per la qual es regula la recol·lecció de trufa.  
4. L'aprofitament de plantes aromàtiques, medicinals i alimentàries es realitzarà per tall a l'aire i mai per desarrelament, tenint sempre present la possible limitació derivada de la normativa específica de protecció de flora.  
  
CAPÍTOL XI  
Normes tècniques de caràcter específic   
per a l'aprofitament de la resina  
  
Article 43. Consideracions a l'aprofitament de resina  
1. Els desbrossaments necessaris per a l'activitat resinera seran selectius, per tall i parcials. No afectaran tota la superfície en aprofitament. La seua intensitat s'adequarà a les exigències de transitabilitat i prevenció d'incendis, especialment en la immediatesa dels peus resinats, les cares obertes dels quals presenten un gran risc de propagar les flames del tronc cap amunt a les copes per causa de la resina adherida.  
2. La poda dels peus a resinar, per a facilitar els treballs i millorar la qualitat de fusta en la part superior del canó, es podrà realitzar fins a una alçària pròxima als 6 metres mesurats des de la base.  
3. El diàmetre normal mínim dels peus a resinar autoritzat serà l'indicat en el pla de resinació de l'instrument tècnic de gestió de la forest aprofitada. Excepcionalment podran aprofitar-se diàmetres inferiors als indicats quan es tracte de la resinació completa o a mort d'arbres la destinació dels quals és ser tallats en les d'aclarides.  
  
4. Podran utilitzar-se les tècniques de resinació avalades per estudis fonamentats per a l'ús forestal, així com per la pràctica tradicional autoritzada. Les mateixes circumstàncies s'aplicaran en l'ús de productes químics i les seues concentracions.  
5. Les grapes o grampons empleats per a l'arreplega de galipot, no podran excedir 1 centímetre en la seua penetració i la longitud de les esmentades grapes serà, com a mínim, de 20 centímetres. Estes hauran de ser retirades al finalitzar la campanya i en tot cas abans de l'1 de març de la campanya següent.  
6. La retirada de la crosta de la resina, o galipot aglomerat sobre l'entalla, es farà de manera que no afecte la fusta i es realitzarà abans del 15 de desembre de cada campanya.  
  
Article 44. Consideracions sobre el mètode de pica de corfa  
1. En la primera fase de la preparació, el desronyament de la cara afectarà una superfície no superior als 20 centímetres d'amplària i amb una alçària que no sobrepasse en més de 10 centímetres la longitud de l'entalla corresponent. En la segona fase de l'operació s'eliminarà la corfa sense penetrar fins a la fusta i es marcaran les guies que delimiten l'amplària de l'entalla.  
2. L'entalla inferior de cada cara s'iniciarà a una alçària no superior a 20 centímetres mesurats des del sòl, o immediatament per damunt de l'obstacle que poguera impedir l'obertura a eixa alçària.  
3. Les entalles hauran de quedar llises i contínues sense que, en cap cas, puga penetrar-se en la fusta al donar les piques.  
4. Les cares que es practiquen quedaran dirigides segons la generatriu del canó i hauran de ser paral·leles a les cares contigües si les hi haguera.  
5. Si per qualsevol causa, alguna de les cares obertes amb anterioritat en un arbre no estiguera completa, i fóra possible acabar-la no se'n podrà fer una altra de nova, fins després de practicar l'entalla o entalles necessàries per a acabar la incompleta.  
  
CAPÍTOL XII  
Normes tècniques de caràcter específic   
per a l'aprofitament cinegètic  
  
Article 45. Consideracions a l'aprofitament cinegètic  
1. El titular d'un aprofitament cinegètic i aquells que participen en este té les obligacions establides en la normativa vigent en matèria de caça.  
2. Quan la superfície destinada a l'aprofitament cinegètic tinga la superfície suficient podrà constituir-se en vedat de caça en virtut de l'article 32.1 de la Llei 13/2004, de Caça de la Comunitat Valenciana, o agrupar-se junt amb un vedat de caça existent (ampliació de vedat). En el cas de no tindre prou entitat per a formar un vedat, únicament podrà agrupar-se a l'espai cinegètic amb què limite.  
3. No es podrà disfrutar d'un aprofitament cinegètic fins que no se senyalitzen els terrenys d'acord amb la normativa vigent (Orde 5/2012, de la Conselleria d'Infraestructures, Territori i Medi Ambient, per la qual s'establixen les normes de senyalització d'espais cinegètics de la Comunitat Valenciana).  
4. Es prohibix la caça en terrenys forestals incendiats i els seus enclavaments menors de 250 hectàrees fins a la finalització de la temporada de caça que s'inicie l'any natural posterior al succés, d'acord amb l'article 12.1 de la Llei 13/2004, de Caça de la Comunitat Valenciana.  
5. Les forests d'utilitat pública i domini públic que no estiguen incloses en un vedat de caça o zona de caça controlada, i que no estiguen immerses en un procés de concessió o adjudicació dels seus aprofitaments cinegètics, seran considerades zones comunes de caça. Es considera que una forest està en procés de concessió o adjudicació dels seus aprofitaments cinegètics en el moment en què es publique en el Diari Oficial de la Comunitat Valenciana la licitació.  
  
  
Article 46. Pla Tècnic d'Ordenació Cinegètica  
1. No es podrà disfrutar d'un aprofitament cinegètic fins que no s'aprove el corresponent Pla Tècnic d'Ordenació Cinegètica (d'ara en avant PTOC).  
2. L'aprofitament cinegètic, tant de caça major com de menor, es realitzarà d'acord amb la resolució d'aprovació del PTOC i quedarà subjecte a la supervisió de l'administració competent en la matèria.  
3. El PTOC haurà d'estar subscrit per tècnic competent. S'entén per tècnic competent aquell professional universitari en els plans d'estudi del qual s'incloguen assignatures específiques d'ordenació i gestió de poblacions cinegètiques, o disposen d'un màster universitari en esta matèria reconegut oficialment d'acord amb la normativa vigent.  
  
  
Article 47. Memòria sobre la gestió efectuada  
1. Una vegada finalitzada cada temporada cinegètica, el titular de cada espai cinegètic declarat del qual forma part la forest (tant si la forest forma un vedat o zona de caça controlada per si mateix, com en el cas de formar part d'un vedat de caça contigu) presentarà anualment una memòria sobre la gestió efectuada en l'anualitat anterior en la qual es preveurà de manera detallada les actuacions de millora de connexions i un pla de gestió per a la següent temporada, tal com s'establix en la normativa vigent.  
2. En el cas que un adjudicatari d'un aprofitament cinegètic en terrenys el titular del qual siga la Generalitat no remeta dins del termini i en la forma corresponent la memòria sobre la gestió efectuada no podrà practicar-hi l'activitat cinegètica en la temporada següent i podrà ser este fet causa de rescissió del contracte, i comportarà la confiscació de la fiança i l'obligació d'abonar en diners les quanties de les anualitats que faltaren fins a la finalització de l'adjudicació de l'aprofitament.  
  
  
Article 48. Inversions en benefici de la fauna silvestre  
1. De conformitat amb la Llei 13/2004, de Caça de la Comunitat Valenciana, els titulars cinegètics i adjudicataris de zones de caça controlada estan obligats a realitzar les inversions que en benefici de les poblacions silvestres es determinen en el seu projecte d'ordenació o pla tècnic de caça. La quantitat destinada a este fi mai haurà de ser inferior al 35 per cent del valor en viu de les rendes cinegètiques.  
2. La valoració econòmica de les peces de caça en viu que haurà de tindre's en compte atenent al punt anterior serà la indicada en l'Orde 25/2012, de 19 de desembre, de la Conselleria d'Infraestructures, Territori i Medi Ambient, per a la valoració de les espècies de fauna a la Comunitat Valenciana.  
3. Els treballs proposats en les inversions hauran de satisfer tant les necessitats de les espècies cinegètiques com les de la resta de fauna silvestre.  
4. Es consideraran millores a computar com a inversions en benefici de les poblacions silvestres les següents:  
a) Millores en alimentació: treball, sembra o recuperació de cultius o pastius amb destinació a la fauna silvestre, incloses llavors i adobs; instal·lació de punts de sal, aportacions excepcionals d'aliment a causa d'incendis forestals; obertura de clarianes en zones de forest per mitjà de desbrossaments selectius d'acord amb criteris silvícoles; tractaments de silvicultura cinegètica dirigits a millorar la producció de pastures i tasques de col·laboració en el manteniment d'àrees tallafocs.  
b) Millores en els punts d'aigua: adequació i millora de punts naturals d'aigua per a la fauna; instal·lació o construcció de punts d'aigua artificials per a la fauna o el seu manteniment; i el manteniment de nivells en els punts d'aigua.  
c) Refugis: construcció de refugis en benefici de la fauna cinegètica.  
  
d) Control de danys a la fauna silvestre, agricultura, ramaderia i boscos: mà d'obra específica dedicada al control d'espècies; gastos de personal guia de caçadors externs en les jornades de control; i materials empleats per a la protecció de cultius.  
e) Inundació artificial: creació i maneig de la làmina d'aigua en vedats d'aus aquàtiques.  
f) Altres: creació o manteniment de línies de tir aclarides en benefici de la seguretat en les caceres; mostrejos, comptatges o censos; actuacions per a l'aclimatació d'espècies cinegètiques en soltes que tinguen la consideració de repoblació; i actuacions de difícil justificació fins a un màxim de 5 per cent del valor en viu de les rendes cinegètiques.  
  
g) Personal: labors de guarderia de caça en manteniment de les tasques i treballs descrits en els apartats anteriors; i mà d'obra en tasques de gestió, no inclosa en les tasques anteriors.  
5. Les inversions que no computen com a inversions en benefici de la fauna silvestre són:  
a) Labors de mera vigilància.  
b) Redacció del PTOC, així com la memòria i el pla anual de gestió.  
  
c) Material de senyalització.  
d) Gastos en l'organització de les caceres.  
e) Compra d'aliment per a l'aportació directa excepte aportacions extraordinàries en cas d'incendi.  
f) Qualsevol altre material o consumible no previst en l'apartat anterior.  
   
Article 49. Control d'espècies causants de danys  
L'Administració forestal determinarà les mesures necessàries conduents a la reducció de poblacions quan estime convenient el control d'espècies causants de danys a treballs de repoblació forestal, conservació de les forests o manteniment dels equilibris biològics, sempre que hi haja informes dels tècnics amb competències en matèria de caça, pesca i vida silvestre de les direccions territorials. A estes mesures quedarà subjecta l'activitat cinegètica de les forests.  
  
  
CAPÍTOL XIII  
Models de formularis normalitzats  
(models 27798, 27789, 27761, 27350, i 27864)  
  
ANNEX II  
Plec general de condicions tecnicofacultatives per a l'alienació dels aprofitaments forestals i la concessió de l'ús privatiu de domini públic forestal per a l'explotació d'instal·lacions, en forests gestionades per la Generalitat  
  
CAPÍTOL I  
Disposicions de caràcter general  
  
Article 1. Objecte i àmbit d'aplicació  
1. El present plec té per objecte regular l'alienació dels aprofitaments forestals i la concessió de l'ús privatiu de domini públic forestal per a l'explotació d'instal·lacions, en forests de la Comunitat Valenciana gestionades per la Generalitat.  
2. El plec de condicions obligarà totes les persones físiques o jurídiques que concórreguen a les alienacions d'aprofitaments forestals i a les concessions de l'ús privatiu de domini públic forestal, destinat a l'explotació d'instal·lacions, que es desenrotllen en forests de la Comunitat Valenciana, gestionades per la Generalitat.  
3. L'execució de l'aprofitament o el gaudi de la concessió es realitzarà amb estricta subjecció a les clàusules contingudes en el present plec.  
4. L'adjudicació de l'aprofitament s'atorga deixant fora de perill el dret de propietat i sense perjuí de tercer. En cap cas relleva el beneficiari d'obtindre, amb caràcter previ i a càrrec seu, totes les llicències i autoritzacions que requerisca l'activitat a realitzar.  
5. En allò no previst en el present plec, caldrà ajustar-se al que disposa la legislació patrimonial i amb caràcter superior en la Llei de Contractes del Sector Públic.  
  
Article 2. Definicions  
Als efectes d'este plec seran aplicables les definicions que establisca la legislació forestal estatal i autonòmica vigent, amb les precisions següents:  
a) Aprofitament forestal: tindran tal consideració les fustes, llenyes, corfes, pastures, fruits, resines, plantes aromàtiques i medicinals, bolets i trufes, productes apícoles, caça i la resta de productes i subproductes propis dels terrenys forestals en els termes establits en la Llei 3/1993, Forestal de la Comunitat Valenciana.  
b) Instrument de gestió forestal: amb esta denominació s'inclouen els projectes d'ordenació de forests, els plans tècnics de gestió forestal i els plans tècnics de gestió forestal simplificats.  
c) Llenyes: s'entén com a tal la fusta o les branques procedent dels terrenys forestals obtingudes d'arbres secs, trencats, malalts, cremats o sobrants per la seua excessiva densitat, i de la reservació adequada de les espècies del gènere Quercus.  
d) Forest gestionada per la Generalitat: les forests propietat de la Generalitat, forests incloses en el Catàleg de forests de domini públic i utilitat pública i aquelles consorciades, amb conveni o sotmeses a algun règim contractual en virtut del qual s'atorgue la gestió a la Generalitat.  
  
e) Forest ordenada: la que disposa d'un instrument de gestió forestal aprovat i vigent.  
f) Tractament silvícola: intervenció o conjunt d'intervencions sobre la massa arbrada, generalment per mitjà de la tala de peus, dissenyada i executada per a aconseguir un determinat fi.  
g) Ús privatiu: el que suposa una utilització individualitzada dels béns de domini públic de manera que limita o exclou la seua utilització pels altres.  
  
Article 3. Comercialització de productes forestals  
1. La comercialització de productes i subproductes forestals generats per aprofitaments legalment autoritzats es regularà per la normativa vigent de comercialització de productes forestals.  
2. La llicència a què fa referència este plec, habilita per a realitzar l'aprofitament pretés exclusivament des d'un punt de vista tècnic i forestal, sempre que es respecten les normes que s'hi indiquen, així com en la resta de normativa d'aplicació i en la resolució que motive el seu expedient si n'hi ha.  
3. En els aprofitaments forestals de fusta i els seus productes derivats, l'Administració forestal assignarà un codi alfanumèric únic per a cada autorització i cada aprovació d'un instrument tècnic de gestió forestal, que identificarà de manera inequívoca el seu origen legal i la traçabilitat.  
4. Per a comercialitzar fusta obtinguda d'un aprofitament forestal, o els seus productes derivats, haurà d'acompanyar-se esta del document que acredite l'autorització per part de l'administració de la tala de la qual procedix, o bé l'aprovació de l'instrument tècnic de gestió forestal que l'empara.  
5. En tots els casos, podran substituir-se els documents mencionats en l'apartat anterior, per una guia de trànsit emesa per l'Administració forestal.  
  
Article 4. Instruments tècnics de gestió forestal  
Per a la gestió sostenible dels boscos, les forests han de disposar d'un instrument de gestió forestal aprovat per l'Administració forestal que detalle i programe els aprofitaments que vagen a realitzar-se en este. En els altres casos, quan es realitzen aprofitaments forestals puntuals, serà necessari disposar d'una autorització de l'Administració forestal específica.  
  
CAPÍTOL II  
Alienació d'aprofitaments forestals i de l'ús privatiu de domini públic forestal per a l'explotació d'instal·lacions  
  
Article 5. Alienació d'aprofitaments forestals i de l'ús privatiu de domini públic forestal per a l'explotació d'instal·lacions  
  
1. L'alienació la realitzarà l'entitat propietària de la forest, d'acord amb el present plec, els plecs generals de condicions economicoadministratives, els plecs de condicions particulars tecnicofacultatives i la normativa d'aplicació en la matèria.  
2. En les forests de propietat de la Generalitat Valenciana, el director territorial de la conselleria competent en matèria de forests és el competent per a l'alienació dels aprofitaments forestals i la concessió de l'ús privatiu de domini públic forestal destinat a l'explotació d'instal·lacions. Així com també en el cas de les forests consorciades, les que tenen conveni o les sotmeses a algun règim contractual en virtut del qual s'atorgue la gestió a la Generalitat, siga quina siga la titularitat del predi, exclusivament per a l'alienació d'aprofitaments forestals.  
  
3. Correspondrà a la direcció general competent en matèria de forests, l'alienació dels aprofitaments forestals en forests que, són propietat de la Generalitat, i afecten dos províncies.  
4. L'alienació en forests de titularitat municipal gestionades per la Generalitat la realitzarà l'entitat propietària de la forest, d'acord amb el que disposa la legislació reguladora del règim local.  
5. La tramitació, el procediment i la forma d'adjudicació, es realitzarà en tots els casos d'acord amb els principis de publicitat, objectivitat, imparcialitat i transparència, així com de concurrència competitiva.  
  
  
Article 6. Pla anual d'aprofitaments  
1. El pla anual d'aprofitaments concretarà per a cada any la relació completa dels aprofitaments previstos, així com de les concessions de l'ús privatiu del domini públic forestal destinat a l'explotació d'instal·lacions. La seua duració podrà ser anual o plurianual.  
  
2. El contingut quant a aprofitaments del pla d'anual d'aprofitaments, haurà de basar-se en els instruments tècnics de gestió forestal aprovats i vigents per a cada forest, a falta d'això, i mentre no es dispose d'estos, seguiran les directrius que a este efecte fixe la direcció territorial competent.  
3. Cada un dels aprofitaments que per a cada forest figure en el pla anual d'aprofitaments tindrà la consideració de projecte d'execució.  
  
4. El pla anual d'aprofitaments indicarà el preu mínim de licitació de cada aprofitament o concessió que figuren en este.  
5. El pla d'aprofitaments anual serà informat i proposat pel cap de la secció forestal de la direcció territorial corresponent, aprovat pel director territorial i publicat en el Diari Oficial de Comunitat Valenciana, tot això durant el primer quadrimestre de l'any anterior al qual es referisca.  
  
  
Article 7. Aprofitaments extraordinaris  
1. Tindran la consideració d'extraordinaris els aprofitaments puntuals que se sol·liciten a instància de la direcció territorial a càrrec de la qual estiga la forest a causa de circumstàncies extraordinàries o a sinistres succeïts (incendis, plagues, vents, neus i semblants) i la seua execució serà inajornable.  
2. Els aprofitaments extraordinaris seran autoritzats mitjançant una resolució motivada, pel director territorial de cada província.  
  
Article 8. Plec general de condicions economicoadministratives  
  
1. El plec general de condicions economicoadministratives que ha de regir en les alienacions en forests propietat de la Generalitat i en aquelles consorciades, amb conveni o sotmeses a algun règim contractual en virtut del qual s'atorgue la gestió a la Generalitat, serà el que figura en l'annex III de l'orde per la qual s'aprova el present plec.  
  
2. El plec general de condicions economicoadministratives que ha de regir en les alienacions en forests de titularitat municipal haurà de ser redactat i aprovat per l'entitat local que tinga la propietat de la forest. Este document haurà de romandre depositat i ser accessible en l'ajuntament corresponent.  
  
Article 9. Plec de condicions particulars tecnicofacultatives  
1. Tots els aprofitaments forestals i les concessions de l'ús privatiu del domini públic forestal destinat a l'explotació d'instal·lacions alienades, hauran de disposar d'un plec de condicions particulars tecnicofacultatives, que serà específic i estarà redactat a este efecte pel tècnic facultatiu designat per la direcció territorial a càrrec de la qual estiga la forest.  
2. El plec de condicions particulars tecnicofacultatives haurà de ser subscrit pel titular de la forest, l'adjudicatari i pel tècnic facultatiu designat a este efecte per la direcció territorial corresponent.  
  
3. El plec de condicions particulars tecnicofacultatives contindrà la taxació i el període d'execució o de gaudi del que s'ha adjudicat.  
4. El plec de condicions particulars tecnicofacultatives, en els casos de concessió de l'ús privatiu del domini públic forestal, s'ajustarà en allò no previst en la present orde, al que disposa l'article 65 de la Llei 14/2003, de 10 d'abril, de Patrimoni de la Generalitat Valenciana.  
  
5. El plec de condicions particulars tecnicofacultatives romandrà depositat en cada expedient i serà accessible en la direcció territorial competent a càrrec de la qual estiga la forest i, si és el cas, en l'ajuntament que tinga la titularitat de la forest implicada en la licitació.  
  
6. En el cas de forests amb certificat forestal expedit per una entitat acreditada, el plec de condicions particulars tecnicofacultatives haurà de reflectir explícitament esta circumstància.  
  
Article 10. Anunci de la licitació  
1. Les adjudicacions a què fa referència el present plec han d'anar precedides per un anunci, que es publicarà en tots els casos en el Diari Oficial de la Comunitat Valenciana i que haurà d'indicar, resumidament, el contingut següent:  
a) Objecte de l'adjudicació i tipus.  
b) Termini d'execució de l'aprofitament o gaudi de la concessió.  
  
c) Garantia provisional que s'exigisca als licitadors.  
d) Requisits mínims de solvència que, si és el cas, haja de reunir l'adjudicatari.  
e) Classificació que, si és el cas, haja d'acreditar l'adjudicatari.  
f) Referència al model de proposició.  
g) Termini i llocs per a la presentació de les proposicions.  
h) Dia, hora i lloc en què haja de realitzar-se la licitació.  
i) Documents que han de presentar els licitadors per a acreditar el que sol·licita.  
2. En el cas de forests amb certificat forestal expedit per una entitat acreditada, haurà de reflectir explícitament esta circumstància l'anunci de la licitació.  
  
  
Article 11. Cànon anual  
1. El pagament de l'import de l'adjudicació es realitzarà a través d'un cànon. En les adjudicacions plurianuals s'entendrà que correspon al gaudi de cada any, o si és el cas, a allò que indique el plec de condicions particulars tecnicofacultatives.  
2. En les forests de propietat de la Generalitat, així com en aquelles consorciades, amb conveni o sotmeses a algun règim contractual en virtut del qual s'atorgue la gestió a la Generalitat, el cobrament del cànon anual dels aprofitaments forestals el realitzarà la direcció territorial competent.  
3. En les forests de titularitat municipal el titular de la forest realitzarà el cobrament del cànon anual i haurà de remetre una còpia del justificant del pagament a la direcció territorial. En el cas d'adjudicacions plurianuals, esta còpia haurà de ser remesa 30 dies abans del venciment del termini de validesa de la llicència de l'any en curs.  
4. L'incompliment dels pagaments en els terminis establits serà causa suficient perquè es considere rescindida l'adjudicació i que l'adjudicatari, a més, perda la garantia depositada.  
5. El cànon es revisarà anualment d'acord amb l'índex general de preus al consum publicat per l'Institut Nacional d'Estadística.  
  
  
Article 12. Projecte de gestió forestal sostenible  
1. El pagament del cànon, quan així ho indique el plec de condicions particulars tecnicofacultatives, podrà fer-se efectiu per mitjà de la redacció i l'execució, per part del beneficiari de l'adjudicació, d'un projecte de gestió forestal sostenible, que preveja mesures de millora del medi forestal. El dit projecte es desenrotllarà durant tot el període d'afectació a la forest, que serà el mateix que l'establit per a l'esmentat instrument.  
2. El projecte de gestió forestal sostenible a què fa referència el punt anterior, que haurà de ser aprovat prèviament pel director general competent en matèria forestal i per l'entitat propietària de la forest, s'executarà sota la supervisió de la direcció territorial competent.  
  
  
Article 13 Garantia provisional  
1. Per a participar en la licitació serà requisit indispensable la consignació prèvia d'una garantia provisional per import del 2 per cent del valor de taxació, sense perjuí del que respecte d'això dispose el plec de condicions particulars tecnicofacultatives.  
2. L'import de la garantia provisional serà tornat a la finalització del procediment d'adjudicació als licitadors que no hagen resultat adjudicataris.  
3. Si algun licitador retira la seua proposició injustificadament abans de l'adjudicació o si l'adjudicatari no constituïx la garantia definitiva o, per causes imputables a este, no poguera formalitzar-se l'alienació, es produirà la pèrdua de la garantia provisional. En este sentit, la falta de contestació a la sol·licitud d'informació o el reconeixement per part del licitador que la seua proposició patix d'error o inconsistència que la facen inviable, tindrà la consideració de retirada injustificada de la proposició.  
  
Article 14. Garantia definitiva  
1. L'adjudicatari haurà de consignar obligatòriament una garantia definitiva per valor del 10 per cent de l'import d'adjudicació en el termini de 10 dies a partir de la data en què li siga comunicada l'adjudicació, sense perjuí del que respecte d'això dispose el plec de condicions particulars tecnicofacultatives.  
2. La garantia definitiva respondrà de les penalitats imposades al contractista per raó de l'activitat que realitze, del rescabalament dels danys i perjuís que l'adjudicatari ocasionara a la Generalitat amb motiu de l'adjudicació, dels gastos originats a estos per demora de l'adjudicatari en el compliment de les seues obligacions i de la confiscació que puga decretar-se en els casos de cancel·lació, d'acord amb el que establix este o amb caràcter general en la legislació de contractes del sector públic.  
3. La devolució de la garantia definitiva es produirà quan finalitze el termini vigent de l'adjudicació, una vegada hi haja certificat la direcció territorial competent la seua correcta execució o gaudi.  
4. Si feta la liquidació de l'adjudicació i les fiances superaren l'import d'estes, l'excés serà tornat a continuació a l'adjudicatari, una vegada realitzat l'informe preceptiu del tècnic facultatiu designat per la direcció territorial corresponent.  
  
Article 15. Mode de constituir la garantia provisional i definitiva  
1. La garantia podrà constituir-se en qualsevol de les formes establides en la LCSP i el seu reglament.  
2. En les consorciades, amb conveni o sotmeses a algun règim contractual en virtut del qual s'atorgue la gestió a la Generalitat, la garantia es constituirà a favor de la direcció territorial competent en les dependències de la Tresoreria de la Generalitat, situades en els Servicis Territorials de la Conselleria d'Hisenda i Administració Pública a Castelló, València i Alacant. En les forests de titularitat municipal es farà a favor de l'ajuntament que tinga la propietat de la forest.  
  
Article 16. Llicència  
1. La llicència serà el document que autoritze l'inici de l'activitat adjudicada. Serà expedida per la direcció territorial a càrrec de la qual estiga la forest i s'estendrà en model oficial.  
2. Per a obtindre la llicència serà necessari el pagament del cànon i la constitució de la garantia definitiva, per part de l'adjudicatari, en els termes exposats en el present plec.  
3. La llicència indicarà el termini de vigència del gaudi i haurà de ser sol·licitada abans del venciment d'este.  
4. Per al cas d'adjudicacions plurianuals amb instrument de gestió aprovat, la comunicació prèvia entregada dins del termini i en la forma corresponent substituirà la llicència anual del segon any i successius.  
5. Per al cas d'adjudicacions plurianuals sense instrument tècnic de gestió, la llicència del segon any i successius haurà d'obtindre's obligatòriament 15 dies abans del final de la vigència de la llicència de l'any en curs.  
6. La llicència o, si és el cas, la comunicació prèvia, haurà d'estar disponible en el lloc on exercisca l'activitat, i podrà ser requerida en qualsevol moment per les autoritats competents.  
7. De tota comunicació prèvia o expedició de llicència es donarà compte d'ofici a l'entitat propietària de la forest, així com als agents mediambientals de la Generalitat.  
8. En el cas de forests amb certificat forestal expedit per una entitat acreditada, haurà de reflectir explícitament esta circumstància en la llicència que autoritze l'aprofitament o la concessió.  
  
Article 17. Designació de representant per l'adjudicatari  
En el moment d'obtindre la llicència, l'adjudicatari està obligat a designar una persona responsable i amb capacitat legal suficient per a articular les relacions entre la direcció territorial i l'adjudicatari, amb vista a resoldre les incidències durant l'execució de l'activitat.  
  
  
Article 18. Fons de millores  
De conformitat amb l'article 83 del Decret 98/1995, de 16 de maig, del Govern Valencià, pel qual s'aprova el Reglament de la Llei 3/1993, de 9 de desembre, Forestal de la Comunitat Valenciana, les entitats locals propietàries de forests o terrenys forestals catalogats estan obligades a invertir, almenys, el quinze per cent de l'import dels aprofitaments en l'ordenació i la millora de les masses forestals. L'import de l'esmentat percentatge formarà el fons de millores; cada ajuntament haurà de disposar d'un compte corrent per a este fi, del qual portarà el moviment comptable.  
  
CAPÍTOL III  
Inspecció i control  
  
Article 19. Competència i obligacions  
1. Les activitats adjudicades seran inspeccionades pel personal tècnic de les direccions territorials competents. En coordinació amb este, els agents mediambientals de la Generalitat adscrits a la zona en què tinguen lloc exerciran les funcions de vigilància, inspecció i control.  
  
2. Quan s'efectuen en un espai natural protegit, el Servici d'Espais Naturals podrà exercir les funcions d'inspecció, el tècnic facultatiu encarregat d'estes informarà de les possibles anomalies que al seu parer es produïsquen i proposarà per escrit les mesures correctores que, si és el cas, crega oportunes.  
3. Durant el transcurs de l'activitat adjudicada els tècnics de la direcció territorial competent podran realitzar quantes visites i operacions de control consideren oportunes per a garantir el correcte compliment de les condicions previstes en este plec, en el plec de condicions particulars tecnicofacultatives que corresponga i en la legislació vigent.  
  
4. Totes les persones que intervinguen en l'activitat hauran de facilitar i prestar col·laboració en els controls i reconeixements que realitze l'Administració forestal per a comprovar el compliment de les condicions que els siguen exigibles.  
5. En els casos en què l'adjudicatari estime que l'acatament d'alguna de les indicacions que li siguen fetes durant la inspecció i el control puga lesionar els seus interessos, haurà de posar-ho en coneixement del director territorial competent, el qual resoldrà.  
6. Durant la vigència de l'adjudicació podrà requerir-se la presentació de la documentació que acredite l'autorització per part de l'administració o la comunicació prèvia, segons corresponga en cada cas.  
  
  
Article 20. Actes  
1. De totes les operacions d'inspecció i vigilància que es facen s'estendrà acta, la qual donarà fe.  
2. Totes les actes hauran d'estar subscrites pels assistents i s'hi faran constar tots els punts que es consideren convenients per a definir l'estat de la superfície afectada per l'aprofitament o la concessió i, si n'hi ha, l'incompliment, els danys que s'advertisquen i les reparacions que siguen procedents i s'indicarà el termini fixat per a fer-les. També es consignarà la falta d'aquells que no han assistit i han sigut citats.  
  
3. L'interessat rebrà una còpia de les actes d'aquelles operacions a l'assistència de les quals haguera sigut notificat i estiga present. Si no la rep podrà sol·licitar-la per mitjà de petició formal dirigida a la direcció territorial competent.  
  
Article 21. Entrega de l'adjudicació  
1. L'adjudicatari no podrà iniciar cap activitat sobre el bé adjudicat sense que, una vegada en poder de la llicència, se li faça entrega d'este i s'emeta la corresponent acta d'entrega.  
2. Si no es complix la condició anterior s'aplicaran les sancions corresponents, i podrà ser anul·lada l'adjudicació amb pèrdua de la fiança depositada.  
3. L'entrega es farà en el lloc on haja de fer-se l'activitat adjudicada, dins dels 30 dies següents al de l'expedició de la llicència, per mitjà de la corresponent citació prèvia, i inclourà la formalització de l'acta d'entrega.  
4. Hauran d'acudir a l'acte de l'entrega i subscriure-la: l'adjudicatari, un representant de l'entitat propietària de la forest quan el titular no siga la Generalitat, el tècnic facultatiu designat per la direcció territorial i un agent mediambiental adscrit a la zona.  
  
5. Si després d'haver sigut citat degudament, l'adjudicatari, o el seu representant, no concorre a l'acte de l'entrega, podran ser-li exigits els danys i els perjuís que la seua no assistència haguera donat lloc. En este cas, se'l citarà una segona vegada i si tampoc hi concorre, a més d'aplicar-li les sancions corresponents, podrà ser anul·lada l'adjudicació amb pèrdua de la fiança depositada.  
6. En la realització de l'entrega serà preceptiu recórrer i inspeccionar la zona de la forest on estiga localitzada i es desenrotlle l'aprofitament o concessió, així com una zona de terreny circumdant a esta de 200 metres d'amplària.  
  
Article 22. Acta d'entrega de l'aprofitament  
1. En l'acta d'entrega cal fer constar, sense perjuí de les condicions que puguen disposar-se en el plec de condicions particulars tecnicofacultatives, el següent:  
a) Termini vigent de l'aprofitament o la concessió.  
b) Les característiques de l'aprofitament o la concessió.  
c) Estat dels productes o de la instal·lació.  
d) Localització de la superfície afectada per este.  
e) Tècnica utilitzada en la determinació.  
f) Tots els punts que es consideren convenients per a definir l'estat de la superfície o instal·lació afectada pel gaudi.  
g) Qualsevol característica ressenyable que puga patir danys (edificacions, infraestructures elèctriques, telefòniques, viàries, etc.).  
h) Els danys o les alteracions que s'aprecien, i s'indicarà de forma explícita la seua classe i magnitud.  
i) Època per a l'execució efectiva de l'aprofitament.  
j) Vies per a l'extracció del producte que s'aprofita i llocs d'emplaçament.  
k) Les limitacions ambientals imposades pel plec de condicions particulars tecnicofacultatives.  
l) La conformitat o disconformitat de l'adjudicatari amb l'entrega.  
ll) La falta dels representants de l'adjudicatari o de l'entitat propietària, si no hi assistixen.  
m) Tots els aspectes i circumstàncies que es considere convenient reflectir en estos documents.  
2. En el cas d'aprofitaments o concessions plurianuals, únicament se subscriurà l'acta d'entrega el primer any.  
  
Article 23. Reconeixement final de l'aprofitament  
1. Una vegada acabat el termini vigent de l'aprofitament o la concessió, o el de la pròrroga d'estos, si n'hi ha, la direcció territorial competent procedirà a l'operació del reconeixement final i s'emetrà l'acta final.  
2. El reconeixement final es farà en el lloc on s'haja realitzat l'activitat adjudicada, per mitjà de la corresponent citació prèvia, i s'haurà de formalitzar l'acta de finalització.  
3. Hauran d'acudir al reconeixement final de l'aprofitament o concessió i subscriure l'acta de finalització: l'adjudicatari, un representant de l'entitat propietària de la forest quan el titular no siga la Generalitat, el tècnic facultatiu designat per la direcció territorial i un agent mediambiental adscrit a la zona.  
4. Si després d'haver sigut citat degudament l'adjudicatari, o el seu representant, no concorre a l'acte de l'entrega podran ser-li exigits els danys i perjuís que la seua no assistència haguera donat lloc. En este cas, se'l citarà una segona vegada i si tampoc concorre a esta, a més d'aplicar-li les sancions a què haguera lloc, podrà comportar la pèrdua de la fiança depositada.  
5. En la realització del reconeixement final serà preceptiu recórrer i inspeccionar la zona de la forest on estiga localitzada i s'haja exercit l'activitat, així com una zona de terreny circumdant a esta de 200 metres d'amplària.  
6. Si l'activitat adjudicada s'ha realitzat d'acord amb les prescripcions previstes, el tècnic facultatiu designat per la direcció territorial la considerarà rebuda, i procedirà, a partir d'este moment, a la devolució de la garantia.  
7. Els aprofitaments la forma d'alienació dels quals siga a liquidació final estaran subjectes a mesurament final. El mesurament final s'efectuarà en les mateixes unitats que aquelles en què s'aliena l'aprofitament, les quals hauran de ser especificades en el plec de condicions particulars tecnicofacultatives corresponent. Podran fer-se mesuraments parcials, si són requerits.  
8. Quedaran a benefici de la Generalitat les màquines, ferramentes i tot el que d'índole moble pertanga a l'adjudicatari i no haja sigut retirat de la forest, o de la instal·lació localitzada en esta, en el termini indicat en la pràctica del reconeixement final i reflectit en l'acta subscrita a este efecte.  
  
Article 24. Acta de finalització de l'aprofitament  
En l'acta de finalització es farà constar, sense perjuí de les condicions que puguen disposar-se en el plec de condicions particulars tecnicofacultatives, el següent:  
a) L'estat de la superfície implicada en l'adjudicació.  
b) Si és el cas, el bé que ha patit els danys, que podrà referir-se a l'arbratge en peu, a vies d'extracció i altres obres, infraestructures de la forest, etcètera.  
c) Si és el cas, la consideració dels danys com a evitables, entesos com aquells que responen a una aplicació defectuosa dels criteris tècnics per a l'execució de l'aprofitament establits en esta orde i en els corresponents plecs de condicions particulars tecnicofacultatives que es redacten en cada cas.  
d) Si és el cas, la consideració dels danys com a inevitables, entesos com aquells derivats de la normal execució de l'aprofitament, que complixen en qualsevol cas allò que s'ha especificat en esta orde i en els corresponents plecs de condicions particulars tecnicofacultatives que es redacten en cada cas.  
e) Si és el cas, la magnitud dels danys evitables i inevitables, així com altres circumstàncies que s'aprecien.  
f) Si és el cas, les reparacions que siguen procedents i el termini fixat per a realitzar-les.  
  
Article 25. Determinació de l'aprofitament  
1. La determinació es farà per mitjà de les operacions de senyalament o de demarcació del terreny de forma fefaent, les quals tenen per objecte concretar en la forest bé els productes a aprofitar o la superfície objecte d'este. Haurà de fer-se en tots els casos i es reflectirà en l'acta d'entrega.  
2. Si es disposa d'un instrument tècnic de gestió aprovat i vigent, el senyalament o la demarcació la farà l'adjudicatari de conformitat amb les directrius i les prescripcions establides en este instrument.  
  
3. En aquells aprofitaments que no estiguen inclosos en un instrument tècnic de gestió forestal per la seua naturalesa puntual, el senyalament dels arbres que s'han de tallar i podar el farà l'adjudicatari i el supervisaran els tècnics forestals de les direccions territorials a càrrec de les quals estiga la forest, que podran assignar als agents mediambientals de la Generalitat esta funció per mitjà d'instruccions específiques.  
  
4. El senyalament haurà de ser clar i recognoscible fins a la finalització de l'aprofitament.  
5. No podrà aprofitar-se cap producte de la forest que prèviament no haja sigut senyalat o demarcat en les condicions que preveu este article, ni tan sols per a utilitzar-los en treballs complementaris a este.  
  
6. En els aprofitaments forestals de fusta i els productes derivats, l'acta d'entrega es complementarà, si és procedent, amb els estats de mesurament i el resum de la cubicació per espècies, així com totes les dades que calguen per a valorar i alienar els productes.  
7. En els aprofitaments no fusters, l'aprofitament estarà determinat per les unitats comercials dels productes a aprofitar.  
  
8. En les alienacions subjectes a liquidació final s'han d'indicar les quanties com a orientadores i a resultes del mesurament.  
9. Queden exceptuats de l'operació de senyalament els aprofitaments la contractació dels quals versa sobre productes abatuts, posats en carregador o extrets de la forest directament per les direccions territorials.  
10. El plec de condicions particulars tecnicofacultatives podrà contindre expressió gràfica de la superfície objecte de demarcació o de la superfície on estan els productes senyalats.  
  
Article 26. Vigilants per part de l'adjudicatari  
1. A fi de previndre danys per tercer i des del moment en què tinga lloc l'adjudicació, l'adjudicatari podrà establir, al seu càrrec, els vigilants que considere oportuns. El nomenament de les persones proposades per l'adjudicatari estarà subjecte a la conformitat de la direcció territorial competent.  
2. Els vigilants designats hauran d'acatar les ordes que reben dels tècnics facultatius de la direcció territorial competent i dels agents mediambientals coordinats amb estos. En el cas de desobediència i a la vista de les circumstàncies que concórreguen, la direcció territorial competent podrà disposar que isca de la forest com a vigilant, i informarà l'adjudicatari per si este desitja nomenar un substitut amb els mateixos requisits previstos en este article.  
  
CAPÍTOL IV  
Modificació, pròrroga, suspensió temporal i cessió a tercers de l'adjudicació dels aprofitaments forestals i de l'ús privatiu de domini públic forestal per a l'explotació d'instal·lacions  
  
Article 27. Modificació  
Les modificacions que en els aprofitaments introduïsca la direcció territorial competent en matèria de forests per causa d'índole social, força major, circumstàncies catastròfiques o quan hi haja un greu perill per a la permanència i conservació de les forests, les haurà d'acceptar l'adjudicatari. La resolució del director general de Medi Natural que impose estes modificacions serà acordada mitjançant expedient en què serà oït l'adjudicatari. En tot cas, l'adjudicatari tindrà dret al rescabalament dels danys i a la indemnització dels perjuís que siguen procedents, segons el parer de la direcció general competent en matèria de forests.  
  
  
Article 28. Pròrroga  
1. No es concedirà cap pròrroga al termini fixat per a l'execució dels aprofitaments, llevat que concórrega alguna de les circumstàncies següents:  
a) Quan s'haja suspés la realització de l'aprofitament o la concessió d'acord amb el que indica l'article 29, per un termini de temps igual al de la suspensió temporal.  
b) Si es dóna la impossibilitat absoluta d'entrar en la forest per causes de força major, aliena per complet a l'adjudicatari.  
c) Per raons extraordinàries de caràcter silvícola que ho aconsellen, amb un informe previ del tècnic facultatiu responsable i pel temps estrictament necessari per a resoldre estes circumstàncies.  
2. L'adjudicatari haurà de sol·licitar la pròrroga de l'aprofitament amb un mes d'antelació respecte a la data en què expire el termini vigent per a este.  
3. La sol·licitud de pròrroga del termini d'execució degudament justificada, raonada i acompanyada dels justificants que pertoquen serà resolta per la direcció territorial corresponent en un termini de 15 dies.  
  
4. La concessió de l'ús privatiu de domini públic forestal destinat a l'explotació d'instal·lacions en forests gestionades per la Generalitat no és susceptible de pròrroga.  
  
Article 29. Suspensió temporal  
1. El director territorial podrà suspendre provisionalment l'aprofitament o, si és el cas, la concessió per causes justificades d'interés públic. En este cas, l'adjudicatari s'abstindrà de realitzar els treballs o les activitats que se li indiquen, fins que s'alce esta suspensió.  
  
2. Si l'adjudicatari no esmena en menys de 24 hores les deficiències que contradiuen el que preveu este plec i els plecs de condicions particulars tecnicofacultatives que corresponguen en cada cas, el director territorial, a proposta del tècnic facultatiu designat o de l'agent mediambiental en coordinació amb el tècnic facultatiu, podrà paralitzar immediatament els treballs que s'estiguen desenrotllant. Si persistixen, el director territorial podrà paralitzar totalment l'activitat. L'adjudicatari no podrà al·legar dret a cap indemnització per les pèrdues que se li originen d'esta suspensió.  
  
Article 30. Cessió a tercer  
1. Els drets procedents de l'adjudicació podran ser cedits a tercer, d'acord amb la legislació vigent, si es complixen les premisses següents:  
  
a) Que el nou adjudicatari complisca i se subrogue en els requisits exigits en este plec i en el plec de condicions particulars tecnicofacultatives de l'adjudicació de què es tracte, així com qualsevol altra disposició realitzada a este efecte.  
b) La cessió ha d'estar autoritzada expressament per la direcció territorial al càrrec de la qual estiga la forest.  
2. En cas de subcontractació, l'adjudicatari ha de proveir el contractista del document que l'acredite com a tal, però això no eximirà l'adjudicatari de la responsabilitat corresponent a tots els danys que es produïsquen en la forest.  
  
CAPÍTOL V  
Prohibicions en l'execució i resolució de l'adjudicació dels aprofitaments forestals  
  
Article 31. Prohibicions  
1. L'adjudicatari no podrà impedir, interrompre o dificultar l'execució dels altres aprofitaments que tinguen lloc simultàniament en la forest, sense perjuí del que puga establir-se en els plecs de condicions particulars tecnicofacultatives que es determinen. De la mateixa manera, l'òrgan forestal corresponent haurà d'actuar davant dels treballs de millora o de qualsevol altra índole que es facen en la forest.  
2. L'adjudicatari no podrà realitzar l'aprofitament de cap producte no inclòs entre els adjudicats, siguen de distinta o de la mateixa naturalesa, ni realitzar-lo en llocs diferents dels entregats, ni tan sols podran utilitzar-los en treballs complementaris d'este. Tampoc podran utilitzar ferramentes de treball diferents de les adequades per a l'execució de l'aprofitament adjudicat, les quals s'hauran d'adaptar al que indiquen els plecs de condicions particulars tecnicofacultatives.  
3. L'adjudicatari queda obligat a utilitzar el bé segons la seua naturalesa, a mantindre'l en bon estat i a entregar-lo en l'estat en què es rep.  
  
4. L'adjudicatari només podrà utilitzar les edificacions o instal·lacions incloses en els terrenys on haja de realitzar-se l'activitat que figuren com autoritzades en el plec de condicions particulars tecnicofacultatives que, si és el cas, indicarà l'ús a què estrictament han de ser destinades.  
  
5. L'adjudicatari té la responsabilitat ineludible de respectar i complir la legislació de caràcter social, laboral i fiscal aplicables a l'activitat que exercisca i a les relacions amb els seus dependents i productors.  
  
6. Per a la realització d'obres auxiliars per part de l'adjudicatari, així com per a la instal·lació o ús de qualsevol objecte o mitjà complementari no previst en el plec de condicions particulars tecnicofacultatives, s'haurà de sol·licitar autorització a la direcció territorial a càrrec de la qual estiga la forest. La realització per part de l'adjudicatari de qualsevol tipus d'obra auxiliar quedarà, en tots els casos, a benefici de l'entitat propietària de la forest.  
  
Article 32. Causes de resolució de l'adjudicació  
1. Serà causa de resolució de l'adjudicació la no-obtenció per part de l'adjudicatari de la llicència corresponent a l'aprofitament o concessió en el termini corresponent.  
2. Així mateix, seran causa de resolució totes aquelles causes previstes en la legislació reguladora del patrimoni de les administracions públiques.  
3. La resolució de l'adjudicació suposarà la liquidació d'allò que s'ha extret fins a eixe moment, sense perjuí de les sancions que, si és el cas, corresponguen d'acord amb la legislació aplicable a l'incompliment que la motive.  
4. Abans de la resolució de l'adjudicació, la direcció territorial podrà suspendre temporalment de forma preventiva l'execució de l'aprofitament, o el gaudi de la concessió, d'acord amb el que indica l'article 29 d'este plec.  
5. La resolució de l'adjudicació no donarà lloc a indemnització per danys i perjuís, excepte en aquells casos previstos per la normativa que s'aplique.  
  
CAPÍTOL VI  
Règim sancionador  
  
Article 33. Infraccions i sancions  
Les infraccions al que establix esta orde i les corresponents sancions es regiran pel que disposa la legislació forestal i patrimonial vigent.  
  
  
Article 34. Execució, custòdia i arxivament  
1. Serà el servici territorial competent per raó de la matèria en cada direcció territorial, respecte dels expedients sancionadors incoats en les direccions territorials, l'encarregat de l'execució, custòdia i arxivament d'estos en totes les fases, incloent-hi els recursos administratius de què puga ser objecte la resolució, així com, si és el cas, de la comprovació i inspecció del compliment de la sanció quant a la restauració dels béns sancionats, igual que qualsevol altre expedient sancionador que s'instruïsca en aplicació de la legislació forestal vigent.  
  
2. Els requeriments exigits pels jutjats i tribunals com a conseqüència de la interposició de recursos contenciosos administratius els atendrà el servici competent per raó de la matèria de la direcció territorial.  
  
  
Article 35. Motius de sanció  
La legislació forestal vigent regularà els motius de sanció.  
  
Article 36. Danys i perjuís  
La legislació forestal vigent regularà els danys i perjuís ocasionats o derivats de les infraccions produïdes.  
  
CAPÍTOL VII  
Normes tècniques de caràcter general  
  
Article 37. Objecte de l'adjudicació i condicions generals  
1. Les activitats adjudicades es realitzaran exclusivament sobre els productes o superfícies que hagen sigut adjudicats d'acord amb el que establix este plec.  
2. Tots els productes d'un aprofitament entregat que no s'hagen extret de la forest dins dels terminis assenyalats per a això quedaran a benefici de la Generalitat, i l'adjudicatari perdrà tots els drets sobre estos i quedarà, a més, obligat a indemnitzar els danys i perjuís, si n'hi ha, i a costejar els gastos d'extracció quan la direcció territorial competent estime necessària esta operació.  
3. L'abandó de l'activitat adjudicada per part de l'adjudicatari, així com el cessament o interrupció injustificada, serà motiu d'anul·lació de l'adjudicació, i haurà d'indemnitzar la Generalitat per danys i perjuís.  
  
  
Article 38. Persistència i sostenibilitat  
Els aprofitaments es realitzaran de manera que siguen compatibles amb la conservació i millora de les masses forestals i del seu medi físic, respectant en tot cas els principis de persistència i sostenibilitat.  
  
Article 39. Ús múltiple de la forest  
1. L'aprofitament haurà de garantir l'ús múltiple de la forest d'acord amb els interessos del propietari dels terrenys i la seguretat de les persones, i vetlarà per la compatibilitat entre els aprofitaments i les activitats autoritzades que coincidisquen en una mateixa superfície forestal.  
2. Cal complir el que es preveu quant a mecanismes de compatibilització i restriccions d'usos de la forest en els instruments tècnics de gestió aprovats i vigents, així com en la seua resolució d'autorització.  
  
3. L'adjudicatari haurà d'advertir i senyalitzar a la resta d'usuaris de la forest, amb suficient antelació i de manera convenient, de la realització d'aquelles operacions que impedisquen, o desaconsellen, la concurrència simultània. De la mateixa manera, haurà d'adoptar les mesures de salvaguarda necessàries.  
4. L'adjudicatari no podrà impedir, interrompre o dificultar les actuacions de qualsevol índole que realitze l'Administració forestal.  
  
Article 40. Operaris a càrrec de l'adjudicatari  
L'adjudicatari queda obligat a substituir, a indicació de la direcció territorial competent, els operaris que per falta de perícia o qualsevol altre motiu causen danys a la forest o les instal·lacions, o dificulten el normal desenrotllament de l'aprofitament o concessió amb la seua labor o comportament.  
  
Article 41. Conservació de la fauna i la flora  
1. L'execució de l'aprofitament es realitzarà utilitzant tècniques i mètodes que no causen danys innecessaris i/o irreversibles als elements de la flora que no siga objecte d'este, així com a la fauna i al conjunt de l'entorn on s'exercisca l'activitat.  
2. Es respectarà la presència adequada i suficient d'elements, espais i estructures forestals a partir dels quals la fauna i la flora puga disposar dels biòtops necessaris per a trobar refugi, aliment i llocs per a la reproducció i el desenrotllament. En particular, les cavitats, murs de pedra, bardisses i arbres vells i morts.  
3. En zones d'actuació on hi haja espècies de fauna catalogada, o dins del radi d'afecció regulat, els aprofitaments es faran de tal manera que s'afavorisca la millora del seu hàbitat, atenent les especificacions indicades en els plans o normes que perseguisquen la conservació i/o recuperació d'espècies catalogades.  
  
Article 42. Espais naturals protegits  
Les activitats en zones declarades com a espai natural protegit hauran de realitzar-se de conformitat amb el que disposen el respectiu instrument de gestió forestal i l'avaluació de repercussions que s'aplique.  
  
Article 43. Mesures per a la prevenció d'incendis forestals  
1. L'adjudicatari i els que intervinguen l'activitat adjudicada han de prendre totes les precaucions relatives a evitar la possibilitat de provocar incendis forestals, i complir les mesures preventives que s'assenyalen en el marc del que disposa la legislació vigent i en especial en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els voltants.  
2. Estarà terminantment prohibit encendre foc en la forest excepte autorització expressa de l'òrgan competent. Se suspendran els treballs si es decreta preemergència de nivell 3 o qualsevol altra circumstància que a criteri de l'Administració forestal concórrega en eixe moment i que faça desaconsellable la seua realització.  
3. Tota persona que advertisca l'existència o l'inici d'un incendi forestal haurà de comunicar-ho immediatament al 112.  
  
Article 44. Mesures per a garantir la sanitat forestal  
1. Hauran de respectar-se els terminis i les èpoques excloses per a l'execució de cada aprofitament que com a mesura per a garantir la sanitat forestal preveu l'article 53 d'este plec, així com, si és el cas, les que indique el document que ho autoritze.  
2. L'adjudicatari i els que participen en l'activitat adjudicada estan obligats a comunicar al servici competent en matèria de sanitat forestal l'aparició atípica d'organismes nocius o de símptomes de malaltia o plaga que puguen afectar espècies vegetals o animals, així com a executar i facilitar les accions obligatòries que determine l'Administració forestal en cada cas, d'acord amb la legislació de sanitat vegetal.  
  
3. Quan es detecten riscos sanitaris per a la forest, la direcció territorial competent podrà establir condicions addicionals a les previstes en este plec, així com, si és el cas, en el document que autoritze l'activitat.  
  
4. La declaració d'urgència de l'interés públic de tallades i tractaments d'arbres afectats per problemes sanitaris es farà de conformitat amb l'orde que a este efecte aprove la conselleria competent, en la qual s'establisquen les actuacions que han de dur a terme els particulars i les administracions públiques.  
  
Article 45. Vies forestals i circulació de vehicles  
1. S'ha de vetlar pel correcte manteniment de les vies forestals d'ús o utilitat pública de manera que romanguen en tot moment en bones condicions d'ús i siguen transitables. Es revisarà especialment la conservació del bon estat dels passos d'aigua, les cunetes d'evacuació i els drenatges superficials.  
2. Si s'han utilitzat accessos i camins de titularitat privada caldrà disposar d'una autorització expressa dels seus propietaris.  
  
3. Si cal construir vies forestals permanents diferents de les existents, o afrontar reparacions significatives, serà necessari l'oportuna autorització de la direcció territorial competent i dels particulars que es poden veure afectats per estes operacions. Tot això, després dels informes preceptius dels organismes competents en espais naturals i biodiversitat, si és procedent, així com en avaluació ambiental que, si és el cas, concretaran les condicions que hagen de complir-se. Els gastos que s'originen en este sentit seran a compte de l'adjudicatari.  
  
4. Les vies d'extracció de caràcter temporal no previstes en un instrument de gestió forestal aprovat i vigent hauran de ser autoritzades per la direcció territorial corresponent.  
5. L'autorització, declaració responsable i comunicació prèvia portarà implícita l'autorització corresponent exigida en la normativa vigent de circulació de vehicles per terrenys forestals.  
  
Article 46. Prevenció de la contaminació acústica i atmosfèrica  
Durant l'execució de l'activitat s'adoptaran les mesures que indique la direcció territorial competent per a pal·liar, en la mesura que siga possible, la contaminació atmosfèrica i acústica en els veïns de l'àrea de treball. Cal prestar especial atenció a l'emissió de gasos contaminants, a la producció de pols i de soroll relacionats amb l'ús de maquinària.  
  
Article 47. Estat en què ha de quedar la superfície objecte de l'aprofitament  
Una vegada finalitzada l'execució de l'aprofitament, la seua vigència o la pròrroga d'este, si n'hi ha, el titular i els que hi participen hauran d'abandonar els treballs en el lloc que els han sigut autoritzats. Este lloc haurà de quedar lliure de qualsevol tipus de residu no forestal. La direcció territorial podrà obligar el titular de l'aprofitament a prendre les mesures oportunes, que seran a càrrec del titular, perquè la zona afectada quede en bones condicions de neteja d'acord amb l'estat previ a l'inici de l'activitat.  
  
Article 48. Danys i perjuís  
De tots els danys i perjuís, fins i tot els que siguen per omissió o descuit, que durant la seua vigència s'ocasionen en els terrenys forestals implicats, incloent-hi les respectives zones de 200 metres al seu voltant o en les vies forestals utilitzades per a l'extracció dels productes, serà responsable l'adjudicatari, llevat que denuncie els autors dins dels 10 dies següents a aquell en què estos fets foren comesos o al de la data en què n'haja tingut coneixement.  
  
CAPÍTOL VIII  
Normes tècniques de caràcter específic   
per a l'aprofitament de la fusta  
  
Article 49. Consideracions a l'aprofitament de la fusta  
1. En les operacions de tallada, esbrancament, trossejament, extracció, apilament i eliminació de restes s'han d'adoptar totes les mesures oportunes per a causar el menor dany possible a l'arbratge que quede en peu, a la resta de la cobertura vegetal, al sòl, a la xarxa hidrogràfica i a les infraestructures.  
2. Per a evitar possibles danys a l'arbratge en peu, causats per l'increment de les poblacions d'insectes perforadors habituals després d'una intervenció silvícola, es procurarà no efectuar tallades i tractaments silvícoles dos anys consecutius en la mateixa zona o en les contigües.  
  
Article 50. Senyalament  
1. Llevat que així ho dispose l'instrument de gestió aprovat per a aconseguir fins específics, el senyalament es realitzarà en la mesura que siga possible sense comprometre l'estabilitat i la regeneració de la massa, i s'evitarà el senyalament sistemàtic de peus ben conformats i sans a fi de no perjudicar la qualitat de la regeneració, atesos els trets heretables associats a la forma de l'arbre i a la resistència a plagues i malalties.  
2. Per a afavorir la regeneració natural de les masses es donarà prioritat en el senyalament a aquells individus de més edat siga quin siga el seu diàmetre, així com els peus madurs que han arribat al diàmetre d'edat de tallada i sota els que es localitzen taques de regeneració.  
  
3. En el senyalament es donarà prioritat sobre la resta als exemplars malalts, estancats en creixement i malformats. En les pinedes se senyalaran en primer lloc els peus afectats per visc (Viscum album).  
  
4. Els exemplars a tallar, o aquells que hagen de romandre en peu, es marcaran amb un anell de pintura d'un color i permanència que facilite el seu control visual. També podrà utilitzar-se un jaspi per a senyalar aquells que s'hagen d'abatre, realitzat sempre evitant afectar el càmbium, a l'alçària del pit, visible en el sentit ascendent del vessant i en la mateixa orientació en tots els exemplars.  
  
Article 51. Tallada i abatiment  
1. Només es tallaran els arbres que indique el senyalament que es realitze per a l'aprofitament.  
2. Com a norma general i quan el correcte maneig de la maquinària ho permeta, l'alçària de la soca no sobrepassarà dels 10 centímetres mesurats en la direcció superior del pendent, i s'evitarà sempre generar purnes pel contacte de la ferramenta de tall amb el sòl.  
3. L'abatiment es farà dirigint la caiguda i de manera que la secció de tall resulte el més uniforme possible.  
  
Article 52. Desembosc  
1. En cap cas es permetrà que l'arrossegament de canons o l'extracció de productes es realitze al llarg de llits d'aigües permanents. Els possibles encreuaments de la xarxa hidrogràfica d'aigües permanents durant l'extracció de productes es realitzaran procurant minimitzar el seu impacte i que la distància recorreguda sobre esta siga la menor possible.  
2. Els danys ocasionats en talussos, així com en els murs de pedra destinats al manteniment i a la defensa del sòl contra l'erosió, hauran de ser reposats amb immediatesa al moment en què es produïsquen.  
  
3. La direcció territorial podrà restringir la utilització de vehicles de tracció mecànica quan l'anàlisi objectiva de les condicions edàfiques o d'una altra índole així ho aconsellen. En este cas, s'haurà de realitzar l'extracció i el desembosc amb tracció animal o una altra tècnica que no afecte el recurs a conservar.  
4. L'adjudicatari d'aprofitaments forestals haurà d'usar les vies d'extracció i els emplaçaments per a magatzems o qualsevol altra instal·lació que indique el personal de la direcció territorial corresponent i que hagen sigut concretades en l'acta d'entrega per a l'extracció i transport dels productes.  
5. La circulació dels vehicles utilitzats per a l'extracció dels productes objecte de l'aprofitament és responsabilitat exclusiva de l'adjudicatari.  
6. La construcció, reparació i la resta de labors en accessos i vies, bé siga per insuficiència o per qualsevol altra causa, es realitzaran a costa de l'adjudicatari. Este haurà d'obtindre, abans de l'execució de les labors, l'autorització prèvia de la direcció territorial corresponent i dels particulars que es puguen veure afectats per estes operacions.  
  
7. Quan acabe la vigència de l'aprofitament, l'adjudicatari haurà de deixar les vies utilitzades en bones condicions d'ús segons el parer de la direcció territorial corresponent.  
8. Serà a càrrec de l'adjudicatari la conservació dels tancaments existents i la correcta senyalització de l'aprofitament que atendrà al que disposa la normativa d'aplicació i els plecs de condicions particulars tecnicofacultatives que corresponguen en cada cas.  
  
  
Article 53. Retirada de la fusta dels terrenys forestals  
1. En les tallades es donarà prioritat en l'organització i execució a l'extracció, escorçament o estellament de la fusta, i es procurarà la mínima permanència de temps possible en la forest de la fusta tallada i s'assegurarà l'eliminació de les restes.  
2. Les restes procedents de treballs silvícoles o aprofitaments forestals no podran, en cap cas, depositar-se en una franja de 10 metres d'amplària a cada costat dels camins forestals. Qualsevol depòsit d'este tipus haurà d'anar seguit necessàriament d'una immediata eliminació de restes.  
3. Per a l'extracció, escorçament i estellament de fusta de pi s'ha de complir el calendari següent, en funció de l'espècie que siga objecte dels treballs. En el cas de pinedes en què coincidisquen dos o més espècies de pi, s'han d'aplicar les normes que resulten del cavalcament de totes estes.  
a) Pinedes de Pinus halepensis. Per criteris fitosanitaris no s'establixen limitacions a l'època de tallada per a esta espècie. No obstant això, la fusta procedent de tallades efectuades durant l'últim quadrimestre de l'any, s'escorçarà, estellarà o extraurà de la forest abans del 15 de març. Per a les pinedes de les comarques de la província d'Alacant de la Marina Alta, la Marina Baixa, l'Alacantí, el Baix Vinalopó i el Baix Segura i dins d'estes exclusivament en les zones situades a una altitud inferior a 400 m, esta data s'anticiparà al dia 1 de març. Per a la fusta tallada, a tota la Comunitat Valenciana, en qualsevol altra època de l'any, esta data serà la més tardana entre el final del mes de març i la resultant de sumar dos mesos a la data de la tallada. El mateix calendari regirà per a l'eliminació de les restes generades per estes operacions.  
  
b) Pinedes de Pinus pinaster o Pinus nigra. Per criteris fitosanitaris no s'establixen limitacions a l'època de tallada per a esta espècie, no obstant això, la fusta procedent de tallades efectuades durant l'últim quadrimestre de l'any, s'escorçarà o s'extraurà de la forest abans del final del mes de març. Per a la tallada en qualsevol altra època de l'any, esta data serà la més tardana entre el 15 d'abril i la resultant de sumar dos mesos a la data de la tallada. El mateix calendari regirà per a l'eliminació de les restes generades per estes operacions.  
c) Pinedes de Pinus sylvestris. Es prohibixen, excepte per motius fitosanitaris, les tallades per a esta espècie en el període comprés entre el 15 d'abril i el 15 d'agost. A més, s'han de mantindre les mesures preventives d'extracció de fusta establides per al Pinus nigra. El mateix calendari regirà per a l'eliminació de les restes generades per estes operacions.  
4. Els pins que resulten danyats en el canó durant l'execució de les tallades hauran de ser abatuts i estaran sotmesos al mateix calendari que s'establix en el punt anterior; es considerarà, als efectes que allí s'establix, la data de tallada com la data en què es va produir el dany.  
  
  
Article 54. Neteja de la zona d'actuació  
Abans de donar per finalitzat l'aprofitament, es retiraran o eliminaran totes les restes vegetals que no hagen sigut objecte d'este quan hi haja un risc manifest de plagues o incendis, o qualsevol altre que puga afectar negativament l'estabilitat de l'ecosistema. Si no es desitja la seua extracció, es podran estellar o triturar, i s'hauran d'escampar d'acord amb les indicacions que es donen per part de la direcció territorial competent.  
  
Article 55. Aclarides de plançonada i aclarides  
1. Es considera aclarida de plançonada l'extracció selectiva d'arbres procedents de poblacions d'elevada densitat, de diàmetre normal mitjà inferior als 10 centímetres, feta a fi de dosificar la competència per l'aigua, la llum, els nutrients i de regular la qualitat des d'edats precoces.  
  
2. Es considera aclarida l'extracció selectiva d'arbres procedents de poblacions d'elevada densitat amb un diàmetre normal superior a 10 centímetres, feta sense trencar permanentment la continuïtat de la volada i a fi d'incrementar el diàmetre dels peus restants.  
  
Article 56. Tallades per aclarida successiva  
1. Es considera tallada per aclarida successiva les tallades contínues de bosc alt en diverses fases que donen lloc a masses regulars, que són realitzades de manera que s'obri progressivament la massa i permet l'entrada de la llum necessària per a la regeneració, i que comporten l'extracció total de la massa, excepte d'un nombre d'arbres residuals, en el període de temps en què s'aconseguisca la regeneració de l'arbratge. El criteri de senyalament és aconseguir que els arbres que queden en peu tinguen bon fenotip i abundant fructificació. Es tallaran preferentment els arbres dominats, xicotets, deformes, malalts o afectats per plagues.  
2. Després de la tallada hauran de quedar un mínim de 100 arbres residuals per hectàrea de diàmetre superior a 20 centímetres, excepte justificació en l'instrument de gestió forestal aprovat i vigent que motive l'aprofitament.  
  
Article 57. Tallades per selecció  
1. Es considera tala per selecció les tallades de millora per a reduir excés d'espessor en rodals on s'actua periòdicament en tota la seua superfície, abatent aquells arbres que pertanyen a classes diametrals excessivament representades i a peus que estan moribunds o afectats per plagues, danyats (raig, vent o neu) o dificulten el desenrotllament d'altres pròxims.  
2. Després de la tallada hauran de quedar un mínim de 200 arbres de diàmetre superior a 20 centímetres per hectàrea, excepte justificació en l'instrument de gestió forestal aprovat i vigent que motive l'aprofitament.  
  
Article 58. Tallades arreu  
Es considera tallada arreu les tallades contínues que donen lloc a masses regulars, consistents en l'extracció en una sola vegada tots peus del rodal.  
  
Article 59. Reservació sobre espècies de bosc baix  
1. Es considera reservació de mates de bosc baix l'eliminació d'aquells brots dominats, deformes, danyats, amb estat sanitari deficient o sec de les puntes d'una mateixa mata, respectant els brots més vigorosos, més grans i de millor conformació de canó i copa (peus de reserva).  
2. El pes de la intervenció no superarà el 70 per cent de la densitat inicial.  
Article 60. Poda  
1. S'entén per poda la supressió de branques verdes d'arbres en peu a fi de millorar la qualitat futura de la fusta o dels productes obtinguts de l'arbre, obtindre un aprofitament en forma de llenya, trencar la continuïtat vertical del combustible dificultant la propagació de possibles incendis o atendre una millora sanitària. Les branques seques de l'arbre es podran tallar sempre, en qualsevol moment.  
2. Els talls es faran arran de tronc, seran nets, paral·lelament realitzats a l'eix vertical de l'arbre, sense deixar monyons de branques que sobreïsquen del canó i sense produir danys ni esguellar l'arbre.  
3. Amb caràcter general, la poda en coníferes ha de complir les condicions següents:  
a) La poda en cap cas ha de sobrepassar la mitat de l'alçària total de l'arbre.  
b) En els brots, s'han de tallar les branques fins al verticil de major projecció horitzontal o fins a un màxim d'1/3 de la copa verda.  
  
4. Amb caràcter general la poda en frondoses ha de complir les condicions següents:  
a) No s'han de tallar les branques de primer orde que formen la creu de l'arbre i haurà de quedar un mínim de tres braços en la creu.  
b) Com a norma general, no es tallaran branques de diàmetre superior a 15 centímetres en la base d'inserció al tronc.  
c) No s'eliminarà més d'un terç del fullatge en cada peu, ni es trencarà la continuïtat de la copa de l'arbre.  
d) En el cas d'alzines adultes, es podran eliminar les brostes o els brots que isquen en la base del tronc, excepte si l'alzina estiguera envellida o decrèpita, i, en este cas, hauran de conservar-se estos brots.  
  
5. Les podes sanitàries consistiran en la tallada de branques que presenten signes inequívocs de malaltia o plagues, així com d'aquelles que siga necessari extraure per a mantindre l'equilibri de la copa i evitar possibles ruptures. Es procurarà en tots els casos no modificar l'estructura general de l'arbre afectat.  
6. No s'efectuaran podes durant el període vegetatiu, ja que l'arbratge s'hi debilita i es fa més susceptible a l'atac dels insectes.  
  
  
Article 61. Aprofitament de fusta cremada  
L'aprofitament de fusta cremada consistirà en la tallada de tots els arbres cremats existents en tota la superfície de l'incendi, així com d'aquells peus parcialment cremats en els quals la probabilitat de supervivència siga menor del 50 %.  
  
CAPÍTOL IX  
Normes tècniques de caràcter específic   
per a l'aprofitament de suro  
  
Article 62. Consideracions a l'aprofitament de suro  
1. La temporada de pela s'estendrà del 15 de maig al 15 setembre, amb les excepcions següents:  
a) La pela se suspendrà en les zones, dates o hores en què l'extracció de les pannes ocasione ferides en l'arbre i/o a deterioraments en el càmbium. Igualment durant la nit i quan les pluges o forts vents, especialment els càlids i secs, facen perillar la conservació del càmbium.  
  
b) En casos particulars, degudament justificats i amb l'autorització administrativa expressa prèvia, podrà prorrogar-se la temporada de pela fins al 30 de setembre o avançar-se a l'1 de maig.  
2. No es pelarà cap peu de surera abans que tinga 65 centímetres de perímetre, mesurats sobre la corfa, a una alçària d'1 metre i 30 centímetres del sòl.  
3. En cap cas podran pelar-se les arrels que sobreïsquen de la terra.  
  
4. No es pelaran els arbres quan acaben de patir un incendi forestal o quan hagen sigut atacats fortament per fongs.   
5. Les pannes hauran de ser extretes sense causar ferides a l'arbre ni talls en la capa mare, sense arrancar plaques d'esta i de tal forma que no quede adherit cap tros de suro al tronc que puga donar lloc a humitats i niuada d'insectes.  
6. Quan es produïsquen fortes defoliacions de la sureda generades per insectes, l'Administració podrà suspendre les autoritzacions de pela mitjançant una resolució motivada.  
7. Una vegada realitzada l'extracció, s'haurà de marcar en el tronc de l'arbre l'any d'aprofitament i un símbol identificatiu del responsable de l'aprofitament.  
  
CAPÍTOL X  
Normes tècniques de caràcter específic   
per a l'aprofitament de les pastures  
  
Article 63. Consideracions a l'aprofitament de les pastures  
1. El pasturatge es realitzarà de manera que siga compatible amb la conservació i millora de les forests, i es procurarà l'ordenació dels aprofitaments ramaders. S'haurà de tindre en compte la càrrega ramadera i el tipus de bestiar que, en funció de l'objectiu del pasturatge, establisca l'instrument tècnic de gestió forestal en l'àmbit del qual estiga la forest.  
2. Es limitarà o prohibirà el pasturatge quan, segons el criteri de la direcció territorial competent, siga incompatible amb la regeneració i conservació de la coberta vegetal. De la mateixa manera, s'actuarà quan existisquen símptomes evidents i significatius de problemes en la conservació del sòl.  
3. Es respectaran aquells trams de la forest en regeneració o repoblació en què estiga vedat l'aprofitament pastícola.  
4. Es prohibirà el pasturatge en els terrenys forestals que hagen patit els efectes d'un incendi en els cinc anys següents, de conformitat amb les condicions establides en l'article 159 del Decret 98/1995, de 16 de maig, del Govern valencià, pel qual s'aprova el Reglament de la Llei 3/1993, de 9 de desembre, Forestal de la Comunitat Valenciana, i en el Decret 6/2004, de 23 de gener, del Consell de la Generalitat, pel qual s'establixen normes generals de protecció en terrenys forestals incendiats.  
5. L'aprofitament de pastures per ramaderia bovina brava requerirà la implementació de mesures estructurals de seguretat i protecció que eviten la dispersió dels caps fora dels terrenys destinats a este fi.  
  
6. En l'aprofitament de pastura regirà el que disposa la directriu de la Direcció General de Gestió del Medi Natural, de 18 de febrer de 2004, sobre els aprofitaments de pastures en forests gestionades per la Conselleria d'Infraestructures, Territori i Medi Ambient, en relació amb la prevenció i el tractament de sarna sarcòptica.  
  
Article 64. Passos i acompanyament del ramat  
1. Quan es produïsca el moviment de ramat fora d'un espai confinat, este haurà d'estar acompanyat per pastors que podran utilitzar les servituds de pas, pistes i camins de titularitat pública que donen accés a la superfície d'aprofitament.  
2. Si hi ha vies pecuàries que travessen la forest en què s'ha adjudicat el gaudi de l'aprofitament de pastures, la licitació no suposa, en cap cas, l'exclusivitat per part de l'adjudicatari en travessar-lo, i este no podrà obstaculitzar el trànsit d'altres ramats.  
  
  
Article 65. Tanca i infraestructures  
1. Quan la forest tinga infraestructures per a l'aprofitament de pastures, l'adjudicatari en serà responsable del manteniment, i en acabar l'aprofitament haurà de quedar en iguals o en millors condicions que les reflectides en el moment de l'entrega de l'aprofitament.  
  
2. No es podrà col·locar una tanca en la superfície d'aprofitament, o crear noves infraestructures fixes, sense l'autorització prèvia de la direcció territorial corresponent, la qual, si és el cas, en determinarà la tipologia, grandària, duració, així com qualsevol altra característica que considere convenient definir.  
  
Article 66. Aprofitament de les pastures amb caràcter veïnal  
1. En el cas en què l'adjudicació de l'aprofitament tinga caràcter veïnal, l'entitat propietària haurà de comunicar a la direcció territorial corresponent els ramaders autoritzats a pasturar. De la mateixa manera, s'indicarà la relació de ramats autoritzats.  
2. En les mateixes circumstàncies que en el punt anterior, serà responsabilitat de l'entitat propietària de la forest el repartiment de les quotes entre els ramaders veïnals amb dret a pastures.  
  
Article 67. Assegurança de responsabilitat civil i indemnitzacions  
1. L'adjudicatari d'un aprofitament de pastures haurà de tindre una assegurança de ramat de responsabilitat civil que protegisca d'accidents causats pel ramat, vigent i actualitzada durant tot el període d'adjudicació de l'aprofitament.  
2. L'adjudicatari de l'aprofitament no podrà sol·licitar indemnitzacions per la pèrdua de pastures pel consum per part de les espècies silvestres que poblen la forest, o com a conseqüència de la realització de treballs silvícoles de la forest.  
  
CAPÍTOL XI  
Normes tècniques de caràcter específic   
per a l'aprofitament d'apícoles  
  
Article 68. Consideracions a l'aprofitament apícola  
Els aprofitaments apícoles es regiran pel Decret 12/1987, de 2 de febrer, del Consell de la Generalitat, pel qual es regula i s'ordena l'activitat apícola a la Comunitat Valenciana, pel Reial Decret 209/2002, de 22 de febrer, pel qual s'establixen les normes d'ordenació de les explotacions apícoles i per totes les disposicions que regulen en l'actualitat l'activitat apícola a la Comunitat Valenciana.  
  
CAPÍTOL XII  
Normes tècniques de caràcter específic per a l'aprofitament de fruits, micològic i de plantes aromàtiques, medicinals i alimentàries  
  
Article 69. Consideracions a l'aprofitament de fruits, micològic i de plantes aromàtiques, medicinals i alimentàries  
1. L'arreplega de fruits es realitzarà de tal manera que no es danye la vegetació trencant branques, o danyant els àpexs de les copes o branques, o provocant-ne la desfronda o causant ferides al tronc o a les branques.  
2. La recol·lecció de fongs i bolets es realitzarà sempre d'acord amb l'Orde de 16 de setembre de 1996, de la Conselleria d'Agricultura i Medi Ambient, per la qual es regula la recol·lecció de bolets i altres fongs en el territori de la Comunitat Valenciana.  
3. Quant als aprofitaments de trufa es regirà, a més, per l'Orde d'11 de setembre de 1998, de la Conselleria de Medi Ambient, per la qual es regula la recol·lecció de trufa.  
4. L'aprofitament de plantes aromàtiques, medicinals i alimentàries es realitzarà per tall a l'aire i mai per desarrelament, i es tindrà sempre present la possible limitació derivada de la normativa específica de protecció de flora.  
  
CAPÍTOL XIII  
Normes tècniques de caràcter específic   
per a l'aprofitament de resina  
  
Article 70. Consideracions a l'aprofitament de resina  
1. Els desbrossaments necessaris per a l'activitat resinera seran selectius, per tall i parcials. No afectaran tota la superfície en aprofitament. La seua intensitat s'adequarà a les exigències de transitabilitat i prevenció d'incendis, especialment en la immediatesa dels peus resinats, les cares obertes dels quals presenten un gran risc de propagar les flames del tronc cap amunt a les copes per causa de la resina adherida.  
2. La poda dels peus a resinar, per a facilitar els treballs i millorar la qualitat de la fusta en la part superior del canó, es podrà realitzar fins una alçària pròxima als 6 metres mesurats des de la seua base.  
3. El diàmetre normal mínim dels peus a resinar autoritzat serà l'indicat en el Pla de Resinació de l'Instrument Tècnic de Gestió de la Forest Aprofitada. Excepcionalment es podran aprofitar diàmetres inferiors als indicats quan es tracte de la resinació completa o la mort d'arbres la destinació dels quals és ser tallats en les clarianes.  
  
4. Podran utilitzar-se les tècniques de resinació avalades per estudis fonamentats per a l'ús forestal, així com per la pràctica tradicional autoritzada. Les mateixes circumstàncies s'aplicaran en l'ús de productes químics i les seues concentracions.  
5. Les grapes o grampons utilitzats per a l'arreplega de galipot no podran excedir d'1 centímetre en la penetració i la longitud de les grapes mencionades serà, com a mínim, de 20 centímetres. Estes hauran de ser retirades en acabar la campanya i, en tot cas, abans de l'1 de març de la campanya següent.  
6. La retirada de la crosta de resina, o galipot aglomerat sobre l'entalla, es farà de manera que no afecte la fusta i es realitzarà abans del 15 de desembre de cada campanya.  
  
Article 71. Consideracions sobre mètode de pica de corfa  
1. En la primera fase de la preparació, el desronyament de la cara afectarà una superfície no superior als 20 centímetres d'amplària i amb una alçària que no sobrepasse més de 10 centímetres la longitud de l'entalla corresponent. En la segona fase de l'operació s'eliminarà la corfa sense penetrar fins a la fusta i es marcaran les guies que delimiten l'amplària de l'entalla.  
2. L'entalla inferior de cada cara s'iniciarà a una alçària no superior a 20 centímetres mesurats des del sòl, o immediatament per damunt de l'obstacle que poguera impedir l'obertura a eixa alçària.  
3. Les entalles hauran de quedar llises i contínues sense que, en cap cas, es puga penetrar en la fusta en picar-la.  
4. Les cares que es fan estaran dirigides segons la generatriu del canó i hauran de ser paral·leles a les cares contigües, si n'hi haguera.  
5. Si, per qualsevol causa, alguna de les cares obertes anteriorment en un arbre no estiguera completa, i fóra possible acabar-la, no se'n podrà fer una altra de nova, fins que no es faça l'entalla (o entalles) necessària per a acabar la incompleta.  
  
CAPÍTOL XIV  
Normes tècniques de caràcter específic   
per a l'aprofitament cinegètic  
  
Article 72. Consideracions a l'aprofitament cinegètic  
1. Una vegada adjudicat l'aprofitament cinegètic, segons les distintes modalitats establides en este plec, l'adjudicatari i les persones que realitzen l'aprofitament en l'espai adjudicat hauran de complir la Llei 13/2004, de Caça de la Comunitat Valenciana, i la normativa vigent que la desplega.  
2. Les forests d'utilitat pública i domini públic que no estiguen incloses en un vedat de caça o zona de caça controlada, i que no estiguen immerses en un procés de concessió o adjudicació dels seus aprofitaments cinegètics, seran considerades zones comunes de caça. Es considera que una forest està en procés de concessió o adjudicació dels aprofitaments cinegètics en el moment que se'n publique la licitació en el Diari Oficial de la Comunitat Valenciana.  
  
3. En el cas que un adjudicatari d'un aprofitament cinegètic en terrenys de titularitat de la Generalitat no remeta, dins del termini i en la forma corresponent, la memòria i el pla anual, segons l'article 46 de la Llei 13/2004, de Caça de la Comunitat Valenciana, no hi podrà realitzar l'activitat cinegètica en la temporada següent i este fet podrà ser causa de rescissió del contracte, i comportar la confiscació de la fiança i l'obligació d'abonar en diners les quanties de les anualitats que faltaren fins a l'acabament de l'adjudicació de l'aprofitament.  
4. La conselleria competent en matèria forestal i cinegètica podrà, en qualsevol moment de l'aprofitament, especialment en caceres programades de caça major, vigilar i controlar el compliment de les condicions d'adjudicació i planificació. Esta vigilància i control es realitzarà a través dels agents mediambientals o tècnics de la conselleria competent en matèria de caça.  
  
Article 73. Inversions en benefici de la fauna silvestre  
1. Les inversions en benefici de la fauna silvestre en les forests adjudicades per a activitat cinegètica es regulen per l'article 35 de la Llei 13/2004, de Caça de la Comunitat Valenciana. Per a adjudicataris de l'aprofitament cinegètic de forests d'utilitat pública i domini públic que no siguen zones de caça controlada, serà aplicable la mateixa inversió mínima que figura en l'article esmentat.  
2. La valoració econòmica de les peces de caça en viu que s'haurà de tindre en compte atenent el punt anterior serà la indicada en l'Orde 25/2012, de 19 de desembre, de la Conselleria d'Infraestructures, Territori i Medi Ambient, per a la valoració de les espècies de fauna a la Comunitat Valenciana.  
3. Es consideraran millores a computar com a inversions en benefici de les poblacions silvestres en les forests adjudicades, i, per tant, s'hauran d'incloure aquelles que siguen necessàries segons les característiques del terreny, en els projectes d'ordenació cinegètica, les següents:  
a) Millores en alimentació: treball, sembra o recuperació de cultius o pastius amb destinació a la fauna silvestre, inclosa llavor i adob; instal·lació de punts de sal, aportacions excepcionals d'aliment a causa d'incendis forestals; obertura de clarianes en zones de forest per mitjà de desbrossaments selectius d'acord amb criteris silvícoles; millora de la producció de pastures.  
b) Millores en els punts d'aigua: adequació i millora de punts naturals d'aigua per a la fauna; instal·lació o construcció de punts d'aigua artificials per a la fauna o el seu manteniment, i manteniment de nivells en els punts d'aigua.  
c) Construcció de refugis en benefici de la fauna cinegètica.  
d) Control de danys a la fauna silvestre, agricultura, ramaderia i boscos: mà d'obra específica dedicada al control d'espècies i materials utilitzats per a la protecció de cultius.  
4. El plec de condicions particulars establirà les bones pràctiques en l'execució d'estos treballs de millora en favor de la fauna cinegètica.  
  
5. Les inversions previstes en l'article 35 de la Llei 13/2004, de Caça de la Comunitat Valenciana, que es realitzen en la forest propietat de la Generalitat l'aprofitament cinegètic de la qual haja sigut adjudicat es donen per aprovades amb la resolució d'adjudicació d'este. Quan la forest de la Generalitat adjudicada, s'integre en un vedat de caça d'acord amb l'article 32.3 de la Llei 13/2004, de Caça de la Comunitat Valenciana, l'adjudicatari estarà obligat a realitzar les inversions dins del perímetre de la forest. Totes estes mesures estaran sotmeses a la legislació vigent en matèria mediambiental.  
6. Si l'adjudicatari d'una forest propietat de la Generalitat vol canviar algun dels treballs proposats en el pla d'inversions, haurà de sol·licitar-ho degudament justificat a la direcció territorial corresponent, la qual remetrà a la direcció general amb competències en matèria forestal i de caça un informe proposta. La direcció general, i amb un informe previ dels servicis amb competències en matèria forestal i de caça, emetrà la resolució corresponent, que elevarà a l'òrgan de contractació perquè en prenga coneixement.  
  
Article 74. Control extraordinari d'espècies causants de danys en les forests  
La direcció territorial amb competències en matèria forestal i caça determinarà les mesures necessàries conduents a la reducció de poblacions d'espècies cinegètiques quan considere convenient el control per danys a treballs de repoblació forestal, regeneració i conservació de les forests. Igualment haurà de complir el que establix l'article 38 de la Llei 13/2004, de Caça. A estes mesures extraordinàries quedarà subjecta l'activitat cinegètica de les forests adjudicades fins a l'acabament dels danys. Les mesures extraordinàries s'hauran d'incloure en el pla anual de gestió establit segons l'article 46 de la Llei 13/2004, de Caça.  
  
  
Article 75. Altres consideracions sobre la compatibilitat amb altres aprofitaments, usos i usuaris de la forest adjudicada  
1. La vigilància de la forest adjudicada i el control de depredadors previst en el Pla d'Ordenació Cinegètica es realitzarà, si és el cas, d'acord amb el Decret 188/2014, de 7 de novembre, del Consell, pel qual es regula la figura de guarda jurat de caça a la Comunitat Valenciana i l'habilitació per al control de depredadors.  
2. Amb l'objecte d'integrar i possibilitar tots els usos i aprofitaments de la forest, l'adjudicatari no podrà construir tanques de cap tipus, llevat d'aquelles que servisquen de protecció de les sembres cinegètiques, protecció de menjadors i abeuradors de caça menor, estes tanques temporals s'hauran de retirar en acabar l'aprofitament.  
3. La conselleria competent en matèria forestal i cinegètica podrà emetre autoritzacions de caràcter científic relacionades amb la investigació de les espècies cinegètiques en les forests adjudicades, per iniciativa pròpia o a sol·licitud de l'entitat investigadora sense menyscabar els drets adquirits de l'adjudicatari.  
4. Als efectes de compatibilitat i seguretat amb la resta d'aprofitaments, usos i usuaris de la forest adjudicada, les forests on es practiquen les modalitats de batuda i munteria hauran de tindre perfectament delimitades les zones a batre, denominades taques en termes cinegètics, per mitjà de cartografia a escala 1:10.000 o de major definició, en els plans tècnics d'ordenació cinegètica. Les dates de realització d'este tipus de caceres seran comunicades a la direcció territorial competent en matèria forestal i cinegètica almenys amb 15 dies d'antelació, que podrà canviar o modificar les dates i zones en compliment de l'objectiu d'este punt.  
  
5. Per als mateixos efectes que l'apartat anterior, la modalitat de ganxos per a la caça del porc senglar (Sus scrofa) s'haurà de comunicar amb una antelació mínima de 7 dies, per a la qual cosa es realitzarà el pla de la zona a caçar, per mitjà de cartografia amb el suficient detall. En tot cas, caldrà ajustar-se al que disposa l'Orde 3/2012, de 19 de gener, de la Conselleria d'Infraestructures, Territori i Medi Ambient, per la qual es regula la caça i el control del porc senglar a la Comunitat Valenciana.  
6. Com a norma general de seguretat, tots els adjudicataris d'aprofitaments d'una mateixa forest on haja sigut adjudicada la caça, s'hauran de coordinar en temps i espai per a l'execució d'estos, en previsió d'accidents i danys.  
  
  
  
ANNEX III  
Plec general de condicions economicoadministratives per a l'alienació dels aprofitaments forestals i la concessió de l'ús privatiu de domini públic forestal per a l'explotació d'instal·lacions, en forests propietat de la Generalitat  
  
CAPÍTOL I  
Disposicions de caràcter general  
  
Article 1. Objecte i àmbit d'aplicació  
1. Este plec té per objecte regular l'alienació dels aprofitaments forestals i la concessió de l'ús privatiu de domini públic forestal per a l'explotació d'instal·lacions, en forests propietat de la Generalitat.  
  
2. El plec de condicions obligarà totes les persones físiques o jurídiques que concórreguen a les alienacions d'aprofitaments forestals i a les concessions de l'ús privatiu de domini públic forestal, destinat a l'explotació d'instal·lacions, que es desenrotllen en forests propietat de la Generalitat.  
3. L'execució de l'aprofitament o el gaudi de la concessió es realitzarà amb estricta subjecció a les clàusules contingudes en este plec.  
  
4. L'adjudicació de l'aprofitament s'atorga deixant fora de perill el dret de propietat i sense perjuí de tercer. En cap cas relleva el beneficiari d'obtindre, amb caràcter previ i a costa seua, totes les llicències i les autoritzacions que requerisca l'activitat a realitzar.  
5. En allò no previst en este plec, caldrà ajustar-se al que disposa la legislació patrimonial i amb caràcter supletori amb el text refós de la Llei de Contractes del Sector Públic (d'ara en avant TRLCSP).  
  
Article 2. Definicions  
A estos efectes, seran aplicables les definicions contingudes en la legislació forestal, estatal i autonòmica, amb les precisions següents:  
  
a) Aprofitament forestal: tindran tal consideració les fustes, llenyes, corfes, pastures, fruits, resines, plantes aromàtiques i medicinals, bolets i trufes, productes apícoles, caça i altres productes i subproductes propis dels terrenys forestals en els termes establits en la Llei 3/1993, Forestal de la Comunitat Valenciana.  
b) Instrument de gestió forestal: amb esta denominació s'inclouen els projectes d'ordenació de forests, els plans tècnics de gestió forestal i els plans tècnics de gestió forestal simplificats.  
c) Forest gestionada per la Generalitat: les forests propietat de la Generalitat, forests incloses en el Catàleg de forests de domini públic i utilitat pública i aquelles del consorci, del conveni o sotmeses a algun règim contractual en virtut del qual s'atorgue la gestió a la Generalitat.  
d) Forest ordenada: disposa d'un instrument de gestió forestal aprovat i vigent.  
e) Ús privatiu: suposa una utilització individualitzada dels béns de domini públic de manera que limita o exclou la utilització per part d'altres.  
  
CAPÍTOL II  
Alienació d'aprofitaments forestals i de l'ús privatiu de domini públic forestal per a l'explotació d'instal·lacions  
  
Article 3. Entitat adjudicatària  
1. La direcció territorial a càrrec de la qual estiga la forest realitzarà l'alienació, d'acord amb este plec, el plec general de condicions tecnicofacultatives, el plec de condicions particulars tecnicofacultatives i la normativa d'aplicació en la matèria.  
2. La direcció general competent en matèria de forests realitzarà l'alienació quan esta afecte dos províncies, en les mateixes circumstàncies indicades en el punt anterior.  
  
Article 4. Tipus d'adjudicació  
1. L'adjudicació es realitzarà per subhasta, que versarà sobre un tipus expressat en diners, a l'oferent que faça la proposició més avantatjosa, superior o igual al tipus de licitació previst en la taxació pericial del bé i realitzada en sobre tancat.  
2. S'utilitzarà el concurs en les concessions de l'ús privatiu del domini públic forestal per a l'explotació d'instal·lacions, en forests propietat de la Generalitat. Així mateix, es podrà utilitzar el concurs quan el preu no siga l'únic criteri determinant per a l'alienació, en particular quan el plec de condicions particulars tecnicofacultatives oferisca la possibilitat d'abonar en espècie una part del preu del bé o quan el bé objecte d'alienació es destine al compliment per l'adjudicatari de fins d'interés general.  
3. L'alienació directa s'aplicarà exclusivament en els supòsits que preveu la legislació patrimonial d'aplicació.  
4. La tramitació, el procediment i la forma d'adjudicació es realitzarà en tots els casos d'acord amb els principis de publicitat, objectivitat, imparcialitat i transparència, així com de concurrència competitiva.  
  
  
Article 5. Capacitat del licitador  
1. El licitador haurà d'acreditar la solvència econòmica, financera, tècnica o professional, que determine la direcció territorial competent.  
2. No estaran capacitades les persones que estiguen incurses en alguna de les prohibicions de contractar previstes en l'article 60 i concordants del TRLCSP.  
3. Les unions d'empresaris que es constituïsquen temporalment a este efecte es regiran pel que preveu l'article 59 i concordants del TRLCSP.  
  
Article 6. Documentació requerida  
1. Les proposicions per a optar a l'adjudicació es presentaran en dos sobres tancats i firmats pel licitador o persona que el represente. El sobre A contindrà la documentació administrativa; mentre que el sobre B contindrà exclusivament la proposició econòmica. En els dos casos es farà constar a l'exterior el tipus d'aprofitament i el lot que identifica la licitació en què participa, el seu respectiu contingut, el nom del licitador i el CIF.  
2. Les proposicions presentades per unions temporals d'empreses hauran d'estar firmades pels representants de cada una de les empreses competents de la unió esmentada.  
3. Tots els documents podran presentar-se en original o per mitjà de còpies autèntiques, d'acord amb la legislació vigent. En cap cas s'admetran documents escanejats.  
4. Les empreses estrangeres presentaren els seus documents traduïts de forma oficial al castellà o valencià.  
5. La documentació que s'exigix per a prendre part en l'adjudicació, que ha d'incloure el sobre A, és la següent:  
a) Documents comuns a tots els licitadors:  
- Còpia del DNI del licitador si fóra persona física o còpia de l'escriptura o un altre document de constitució o fundació, si fóra persona jurídica, així com còpia de l'escriptura o un altre apoderament del legal representant que subscriga la documentació en nom de l'entitat en qüestió. Haurà d'acreditar-se, igualment, per les persones jurídiques, la inscripció en els registres públics, en els quals legalment fóra obligatòria la seua inscripció. Còpia del NIF en cas d'empreses. Els documents a presentar hauran de ser originals o còpies compulsades d'estos.  
  
- Justificant d'haver constituït la fiança provisional.  
- Declaració responsable, segons el model de l'annex IV, de la seua plena capacitat d'obrar, i no estar incursa en cap de les circumstàncies que enumera l'article 60 del TRLCSP i estar al corrent en el compliment de les obligacions tributàries i de la Seguretat Social imposades per les disposicions vigents.  
- Si és el cas, documents acreditatius de la solvència econòmica.  
- Si és el cas, documents acreditatius de la solvència tècnica.  
- Quan dos o més empreses acudisquen a la licitació constituint una unió temporal, cada una d'estes haurà d'acreditar-ne la personalitat i capacitat, i s'hauran d'indicar en document privat els noms i la participació dels components i la persona o l'entitat que durant la vigència del contracte tindrà la representació de totes estes davant de l'Administració.  
- Declaració de les empreses vinculades als efectes previstos en este plec, amb menció expressa de si alguna d'estes concorre a esta licitació.  
  
- Si és el cas, adreça de correu electrònic on efectuar les notificacions.  
b) Documents específics per als empresaris estrangers d'estats membres de la Comunitat Europea o signataris de l'Acord sobre el Espai Econòmic Europeu (a més dels documents comuns).  
  
- Acreditació de la seua inscripció en els registres o presentació dels certificats que s'indiquen en l'annex I.1 del Reial Decret 1098/2001.  
  
- Declaració de sotmetre's a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir del contracte, amb renúncia, si és el cas, al fur jurisdiccional estranger que poguera correspondre al licitador.  
  
c) Documents específics per als restants empresaris estrangers (a més dels documents comuns).  
- Informe expedit per la respectiva missió diplomàtica permanent espanyola, o de l'oficina consular d'Espanya en l'àmbit territorial de la qual radique el domicili de l'empresa, en el qual es faça constar que figuren inscrites en el corresponent registre local professional, comercial o anàleg o, a falta d'això, que actuen habitualment en el tràfic local en l'àmbit de les activitats a què s'estén l'objecte del contracte a què es referix este plec.  
- Informe de la missió diplomàtica permanent d'Espanya o de la secretària general de Comerç Exterior del Ministeri d'Economia sobre la condició d'estat signatari de l'Acord sobre Contractació Pública de l'Organització Mundial del Comerç o, en cas contrari, de reciprocitat, en el qual s'acredite que l'estat de procedència de l'empresa estrangera admet, al seu torn, la participació d'empreses espanyoles en la contractació amb l'administració, en forma substancialment anàloga.  
- Declaració de sotmetre's a la jurisdicció dels jutjats i tribunals espanyols per a totes les incidències que, de manera directa o indirecta, pogueren sorgir del contracte, amb expressa renúncia al fur jurisdiccional estranger que poguera correspondre-li.  
6. Si és el cas, podrà sol·licitar-se el document acreditatiu de la qualificació empresarial (DCE), segons el BOE, de 8 d'abril de 1981.  
  
7. El model de proposició econòmica figura en el capítol V d'este annex.  
  
Article 7. Presentació de les ofertes  
1. Les ofertes es presentaran en els llocs, els dies i les hores assenyalats en l'anunci de licitació.  
2. Cada licitador no podrà presentar més que una sola oferta per a cada aprofitament o concessió, encara que foren diverses les dependències en què poguera fer-se. Tampoc podrà subscriure cap proposta en agrupació temporal amb altres si ho ha fet individualment, o figurar en més d'una unió temporal. La contravenció d'este precepte produirà la desestimació de totes les propostes que per este hagen sigut presentades.  
3. La proposta es presentarà correctament i no s'acceptaran aquelles que tinguen omissions, errors o ratllades, que impedisquen conéixer clarament allò que l'òrgan de contractació estime fonamental per a considerar l'oferta.  
4. Els sol·licitants presentaran l'oferta i la documentació corresponent en sobre tancat dirigit a l'òrgan de contractació, en qualsevol de les formes previstes en l'article 38.4 de la Llei 30/1992, del Règim Jurídic de les Administracions Públiques i del Procediment Administratiu Comú. Aquells sobres que siguen entregats sense tancar seran rebutjats.  
  
5. Igualment, les ofertes podran ser enviades per correu certificat, i el licitador haurà de justificar la data d'imposició de l'enviament en les oficines de Correus i haurà d'anunciar a l'òrgan de contractació la remissió de l'oferta per mitjà de tèlex, telegrama o telefax en el mateix dia.  
6. L'oferta no serà admesa si és rebuda per l'òrgan de contractació després de la data d'acabament del termini assenyalat en l'anunci.  
  
7. Els no-adjudicataris tindran un termini de dos mesos des de la publicació de la resolució d'adjudicació per a reclamar la devolució de les seues ofertes, transcorregut el qual l'administració, si ho estimara oportú, podrà destruir-les.  
  
Article 8. Realització de la licitació  
1. La licitació es realitzarà en el lloc, la data i l'hora indicats en l'anunci.  
2. La mesa de contractació qualificarà prèviament els documents presentats dins del termini i en la forma corresponent, d'acord amb el que establix l'article 101 del Reglament general de contractació de l'Estat. Si observara defectes o omissions esmenables els comunicarà per fax als interessats als efectes que siguen corregits en el termini indicat.  
3. Posteriorment, en la data assenyalada en l'anunci, es procedirà a l'obertura de les proposicions econòmiques en acte públic, i l'acte es desenrotllarà segons el que establixen els articles 103 a 105 del Reglament general de contractació de l'Estat.  
4. L'adjudicació s'acordarà pel director territorial i es notificarà als licitadors, i es publicarà en el tauler d'anuncis de l'òrgan de contractació.  
5. L'Administració requerirà el licitador que haja presentat l'oferta més avantatjosa perquè, dins del termini que esta li indique, presente:  
  
a) La documentació justificativa d'estar al corrent en el compliment de les obligacions tributàries i de la Seguretat Social, o autoritze l'òrgan de contractació per a atendre de forma directa l'acreditació d'això.  
  
b) La disposició efectiva dels mitjans que s'hagueren compromés a dedicar o adscriure a l'execució del contracte.  
c) La constitució de la garantia definitiva que siga procedent.  
d) L'abonament de l'import de tots els anuncis de licitació.  
6. S'entendrà que el licitador ha retirat l'oferta en el cas que no complisca adequadament i en el termini assenyalat allò que s'ha indicat en el punt 5. Si passa açò es procedirà de la mateixa manera amb el licitador següent, per l'orde que hagen quedat classificades les ofertes, sempre que no haja transcorregut més d'un any des de la realització de la subhasta.  
7. Si queda deserta la primera licitació, podran celebrar-se successivament fins a tres més sobre el mateix bé, sempre en un termini no superior a un any des de la primera convocatòria, el preu mínim de la licitació podrà reduir-se fins a un 15 per cent en cada licitació per resolució motivada de la direcció territorial.  
8. Podrà efectuar-se en una única convocatòria la primera licitació junt amb les tres restants en els mateixos termes. Per a prendre part en la segona licitació, o en la tercera o quarta que es realitzaran successivament en el cas que la licitació anterior quedara deserta, és necessari la presentació en sobre de l'oferta i la fiança per import del 25 per cent del preu mínim de la licitació, i s'indicarà la licitació per a la qual es presenta i amb els requisits que s'especifiquen en el plec de condicions tecnicofacultatives.  
9. Transcorregut un any des de la data la convocatòria de la primera licitació sense que s'haja adjudicat l'aprofitament, si es realitza una nova licitació, esta tindrà el caràcter de la primera, i a este efecte es realitzarà una nova taxació.  
10. L'òrgan competent per a l'adjudicació podrà renunciar o desistir de l'adjudicació, en els termes que preveu l'article 155 del Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic.  
  
Article 9. Mesa de contractació  
La mesa de contractació estarà composta per:  
a) President, director territorial o persona en qui delegue.  
b) Interventor delegat de la Intervenció General de la Generalitat o persona en qui delegue.  
c) Advocat de l'Advocacia General de la Generalitat.  
d) Vocal, tècnic de la direcció territorial competent.  
e) Actuarà de secretari, el cap de Negociat d'Aprofitaments de la direcció territorial competent.  
  
CAPÍTOL III  
Prerrogatives de l'administració i jurisdicció  
  
Article 10. Prerrogatives  
1. Este plec és de naturalesa administrativa i, dins dels límits i amb subjecció als requisits i efectes assenyalats en la legislació patrimonial i amb caràcter supletori en el text refós de la Llei de Contractes del Sector Públic, l'òrgan competent per a l'adjudicació té la prerrogativa d'interpretar les adjudicacions, resoldre els dubtes que oferisca el seu compliment, modificar-les per raons d'interés públic, acordar-ne la resolució i determinar-ne els efectes.  
2. Els acords que dicte l'Administració forestal en l'exercici de les prerrogatives enunciades en el paràgraf precedent seran immediatament executius.  
3. Les qüestions litigioses que sorgisquen sobre la interpretació, modificació, resolució i efectes de les adjudicacions seran resoltes per l'òrgan competent per a l'adjudicació, i podran ser objecte de recurs en alçada davant del director general competent per raó de la matèria.  
Contra les resolucions del director general es podrà interposar un recurs contenciós administratiu, de conformitat amb el que disposa la Llei 30/1992, de Règim Jurídic de les Administracions Públiques i del Procediment Administratiu Comú, i la Llei 29/1998, Reguladora de la Jurisdicció Contenciosa Administrativa.  
  
Article 11. Jurisdicció  
L'adjudicatari, amb expressa renúncia al seu fur jurisdiccional propi, se sotmet, si hi ha litigi, als tribunals de les províncies de Castelló, València i Alacant.  
  
CAPÍTOL IV  
Particularitats en l'adjudicació de l'activitat cinegètica  
  
Article 12. Àmbit d'aplicació d'este capítol  
Este capítol és d'aplicació per a les forests i terrenys propietat de la Generalitat on s'adjudiquen els aprofitaments cinegètics. Estos s'adjudicaran de forma independent a la resta d'aprofitaments. S'inclouen en este capítol les forests que es declaren zona de caça controlada d'acord amb l'article 32 de la Llei 13/2004, de Caça de la Comunitat Valenciana.  
  
  
Article 13. Modalitats d'adjudicació  
Es diferenciarà entre les modalitats següents:  
1. Adjudicació de l'aprofitament cinegètic en forests i terrenys propietat de la Generalitat.  
a) Es redactarà i s'aprovarà un plec de condicions particulars en el qual es complixen les especificacions d'esta orde que regirà el procés de designació. El plec reflectirà les condicions del Pla Tècnic d'Ordenació Cinegètica (d'ara en avant PTOC) aprovat.  
b) El termini de vigència de l'adjudicació de l'aprofitament cinegètic serà de cinc anys.  
c) L'adjudicatari d'un aprofitament cinegètic en una forest de titularitat de la Generalitat estarà obligat a complir la resolució aprovatòria del PTOC de la forest licitada, redactada i aprovada per la conselleria competent en matèria de caça. En cas de forests que s'adscriguen a vedats de caça ja constituïts, hauran de modificar els respectius PTOC vigents, i adequar-los a la nova superfície i incorporar a la nova planificació cinegètica les indicacions d'allò que s'ha establit per la conselleria competent en matèria forestal i caça, que contindrà les característiques administratives, cinegètiques i econòmiques de la gestió dels aprofitaments.  
2. Adjudicació dels aprofitaments cinegètics dels terrenys declarats zones de caça controlada (d'ara en avant ZCC), gestionats directament per la Generalitat.  
a) La direcció general competent en matèria cinegètica redactarà i aprovarà el PTOC dels terrenys declarats ZCC gestionats directament per la Generalitat.  
b) Anualment, la direcció territorial corresponent podrà adjudicar permisos individualitzats de caça, o accions col·lectives de caça d'acord amb les possibilitats i condicions establides en la resolució aprovatòria del PTOC, d'acord amb els principis de publicitat, objectivitat, imparcialitat i transparència, així com de lliure concurrència, per al quals s'aprovaran prèviament els corresponents preus públics per a cada tipus de modalitat i espècie.  
3. Adjudicació dels aprofitaments cinegètics dels terrenys declarats ZCC gestionats a través d'ens locals o societats de caçadors sense ànim de lucre.  
a) La direcció general competent en matèria cinegètica redactarà i aprovarà el PTOC dels terrenys declarats zones de caça controlada gestionats a través d'ens locals o societats de caçadors sense ànim de lucre.  
  
b) La licitació es realitzarà d'acord amb els principis de publicitat, objectivitat, imparcialitat i transparència, així com de concurrència competitiva i lliure concurrència entre ens locals o societats de caçadors sense ànim de lucre, d'acord amb l'article 32 de la Llei 13/2004, de Caça de la Comunitat Valenciana.  
c) Es redactarà i s'aprovarà un plec de condicions particulars que regirà el procés d'adjudicació de la ZCC, que contindrà, entre altres, les característiques administratives, naturals, cinegètiques i econòmiques definides en el PTOC.  
d) Anualment, l'entitat local que haja sigut seleccionada adjudicarà els permisos individualitzats de caça o accions col·lectives de caça, d'acord amb les possibilitats i condicions establides en la resolució aprovatòria del PTOC, a l'assignació prevista en el plec de condicions particulars que ha de regir en la designació i gestió de la ZCC i d'acord amb la normativa de règim local. La totalitat dels ingressos obtinguts per l'adjudicació de permisos seran gestionats per l'entitat local assignada, la qual haurà d'obrir un compte bancari als efectes d'inversions en millores.  
e) Per a les entitats locals, els permisos individuals i accions col·lectives de caça tindran un preu autoritzat per a cada tipus de modalitat i espècie que s'hauran de fixar en el plec de condicions particulars que ha de regir l'aprofitament de la ZCC.  
f) Les societats de caça que hagen resultat adjudicades gestionaran les caceres a través dels seus associats. A estos efectes, la societat seleccionada haurà de presentar una llista amb el nom dels socis que participaran en el control i la regulació del gaudi de la zona de caça controlada. Si la societat adjudicatària està vinculada a la Federació Valenciana de Caça, esta li podrà permetre la realització de concursos oficials en la ZCC, i s'ajusta al PTOC.  
  
Article 14. Inversions  
1. Basant-se en la Llei 16/2010, 27 desembre, de Mesures Fiscals, de Gestió Administrativa i Financera i d'Organització de la Generalitat, per la qual es modifica l'article 12 de la Llei 3/1993, Forestal de la Comunitat Valenciana, la concessió dels aprofitaments forestals que integren un terreny forestal de domini públic o d'utilitat pública generarà una contraprestació, equivalent a favor de l'administració propietària de la forest que podrà fer-se efectiva per mitjà de l'execució pel beneficiari d'un projecte de millora del medi forestal, que es desenrotllarà durant tot el període d'afecció al forest d'utilitat pública. Per al cas d'adjudicació de l'aprofitament cinegètic, les millores s'executaran segons el pla de millores previst en la resolució aprovatòria del PTOC en vigor i sota la direcció de la conselleria competent en matèria forestal i cinegètica.  
2. En el cas de l'adjudicació d'aprofitament cinegètic, punt 1 de l'apartat anterior, l'adjudicatari haurà de revertir un mínim del 35 per cent de l'import de l'adjudicació en les millores previstes en el PTOC, que hauran d'ajustar-se a les descrites en la condició 22 de l'annex I d'esta orde.  
3. En el cas d'adjudicació dels aprofitaments cinegètics dels terrenys declarats ZCC a favor d'ens locals o societats de caçadors sense ànim de lucre, punt 3 de l'apartat anterior, l'ens designat haurà de revertir un mínim del 35 per cent dels ingressos en millores previstes en el PTOC, d'acord amb l'article 35 de la Llei 13/2004, de Caça de la Comunitat Valenciana, que s'hauran d'ajustar a les descrites en la condició 22 de l'annex I d'esta orde.  
  
CAPÍTOL V  
Models de formularis normalitzats  
(models 27621 i 27692)


Còpia Permalink ELI